
ABSTRACT


Dreptul de a vota al cetăţenilor unui stat care au reşedinţa permanentă/temporară în străinătate în ziua desfăşurării alegerilor naţionale, europene, locale sau a referendumurilor este un subiect complex care implică, pe de o parte, un aspect de principiu – acordarea dreptului de vot – şi, pe de altă parte, aspecte legate de modalităţile specifice a exercitare a dreptului de a vota.

În acest sens, art.3 din Protocolul nr.1 al Convenţiei Europene pentru Apărarea Drepturilor Omului prevede: „Înaltele Părţi Contractante se angajează să organizeze, la intervale rezonabile, alegeri libere cu vot secret, în condiţii care să asigure libera exprimare a opiniei poporului cu privire la alegerea corpului legiuitor.” 

Dar, această prevedere nu abordează, în mod specific, problema dreptului la vot al cetăţenilor aflaţi în străinătate.


Statele au dreptul suveran de a acorda sau nu dreptul de a vota cetăţenilor cu reşedinţa în străinătate. 


Legislaţia şi practicile naţionale privind dreptul de vot al cetăţenilor cu reşedinţa permanentă/temporară în afara graniţelor ţării sunt departe de a fi uniforme. S-a constatat însă o tendinţă favorabilă exercitării dreptului de a vota al cetăţenilor cu reşedinţa permanentă/temporară în străinătate, cel puţin în cadrul alegerilor naţionale.


Lucrarea prezintă aspecte legate de modul în care statele membre UE au reglementat votul prin corespondenţă pentru cetăţenii proprii cu reşedinţa permanentă/temporară în străinătate, precum şi prevederi legale specifice referitoare la evidenţa cetăţenilor cu reşedinţa în străinătate, la procedura de înregistrare a cererilor de înscriere pe lista electorală/registrul electoral, autorităţile competente la care se depun cererile de înscriere  

În Austria, Germania, Irlanda, Italia, Luxembourg, Slovacia, Spania şi Canada, cetăţenii aflaţi în străinătate pot vota numai prin corespondenţă. 

Votul prin corespondenţă este o metodă posibilă în Belgia, Estonia, Franţa, Letonia, Lituania, Marea Britanie, Olanda, Portugalia, Slovenia, Suedia şi Ungaria.


În Bulgaria,
 Cehia Croaţia şi Cipru, cetăţenii cu reşedinţa permanentă/temporară în străinătate votează personal, la secţiile de votare organizate în cadrul ambasadelor/misiunilor consulare. În Danemarca, Finlanda şi Malta, cetăţenii cu reşedinţa permanentă/temporară în străinătate votează anticipat. În Anexa 2 se prezintă aspecte legale referitoare la exercitarea votului de către cetăţenii acestor ţări având reşedinţa în străinătate.

AUSTRIA
▪ Dreptul de a vota prin corespondenţă este prevăzut de art.26.6 din Constituţie:

„Art.26
(…)

(6) Persoanele cu drept de vot prezumate a nu-şi putea exprima votul în faţa autorităţii electorale în ziua alegerilor, de exemplu din cauza absenţei, din motive de sănătate sau pentru că domiciliază în străinătate, îşi pot exercita dreptul de a vota prin corespondenţă, pe baza unei cereri motivate. Identitatea solicitantului se dovedeşte prima facie. Alegătorul trebuie să declare în scris, sub jurământ, că a votat personal şi confidenţial.”

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 
▪ Cetăţenii cu reşedinţa permanentă/temporară în străinătate pot vota numai prin corespondenţă la toate tipurile de alegeri. Potrivit art.38.1 din Legea federală privind alegerea Consiliului Naţional „Persoanele cu drept de vot, care, în ziua alegerii, se află în situaţia de a nu-şi putea exercita votul în faţa autorităţii electorale competente, de exemplu din motive de sănătate sau a reşedinţei în străinătate, au dreptul de a primi un card de alegător.”

▪ Au dreptul de a vota prin corespondenţă cetăţenii cu reşedinţa permanentă sau temporară în străinătate înscrişi în registrul electoral al localităţii de origine de pe teritoriul naţional (Legea federală privind alegerea Consiliului Naţional, art.24).
Exercitarea dreptului de vot este subordonată înscrierii alegătorilor pe listele electorale. Potrivit dispoziţiilor Legii din 1973 privind registrul electoral, alegătorii austrieci stabiliţi în străinătate trebuie să solicite înscrierea pe listele electorale ale  comunei în care figurează pe listele electorale pentru alegerile europene sau ale comunei în care au avut ultimul domiciliu principal sau în care cel puţin unul din părinţi are sau a avut domiciliul principal. Dacă niciuna din aceste condiţii nu este îndeplinită, comuna de înscriere se stabileşte în funcţie de unul din următoarele criterii de legătură cu ţara natală: locul de naştere; domiciliul principal al soţului/ soţiei; domiciliul principal al părinţilor; sediul angajatorului; dreptul de proprietate asupra terenurilor/locuinţelor; activele patrimoniale; alte relaţii “de viaţă”.

▪ Cetăţenilor cu drept de vot având reşedinţa în străinătate li se trimite un plic electoral, pe baza cererii scrise/orale adresate instituţiei competente (municipalitatea în cadrul căreia alegătorul este înscris pe listele electorale sau reprezentanţa diplomatică a Austriei) (Legea federală privind alegerea Consiliului Naţional, art.38 şi 39).

▪ Procedura votului prin corespondenţă este reglementată de dispoziţiile art.60, potrivit căruia:

- votul prin corespondenţă se poate exercita imediat după primirea plicului electoral; în acest scop, după completare, buletinul de vot se introduce în plicul interior, de culoare bej care se închide şi se introduce în plicul electoral exterior. Apoi, alegătorul semnează o declaraţie personală referitoare la faptul că a completat buletinul de vot personal, singur şi fără a fi influenţat; declaraţia se introduce în plicul electoral, care se sigilează;
- plicurile electorale se trimit la reprezentanţa diplomatică cu 6 zile înainte de data desfăşurării alegerilor, iar reprezentanţa diplomatică trebuie să trimită plicurile electorale la autorităţile electorale districtuale în aşa fel încât acestea să intre în posesia plicurilor cel târziu în ziua desfăşurării alegerilor, la orele 17,00;
- costurile de expediere prin poştă a plicurilor electorale se suportă de Guvernul federal;

- votul prin corespondenţă este nul dacă: declaraţia personală nu a fost făcută de persoana cu drept de vot sau există probe că nu a fost făcută de persoana cu drept de vot; plicul electoral nu conţine plicul închis cu buletinul de vot; plicul electoral nu conţine plicul bej cu buletinul de vot sau conţine două sau mai multe plicuri bej; plicul electoral este atât de deteriorat încât nu se poate afirma că plicul care conţine buletinul de vot nu a fost deschis şi închis din nou; data sau semnătura alegătorului nu mai este vizibilă; plicul electoral nu a fost primit de autorităţile electorale districtuale competente în ziua alegerilor, până la orele 17,00;
- până la începerea numărătorii voturilor, plicurile electorale sunt oficial securizate. 
▪ La alegerile parlamentare din 2013, au fost înregistraţi 42.387 alegători austrieci cu reşedinţa în străinătate, iar la alegerile pentru Parlamentul European din 2014,  34.774 alegători austrieci cu reşedinţa în străinătate. 


Prevederi din Legea federală privind alegerile prezidenţiale privind exercitarea, în condiţii corespunzătoare, a votului prin corespondenţă, de către cetăţenii austrieci cu reşedinţa în străinătate

▪ Înscrierea cetăţenilor cu reşedinţa în străinătate pe listele electorale ale municipalităţii în care :

- au avut ultimul domiciliu ; sau

- are sau a avut domiciliul unul din părinţi; sau

- constituie locul de naştere ; sau

- s-a aflat domiciliul principal al soţului/soţiei ; sau 

- se află sediul angajatorului său ;

- are drept de proprietate asupra unor terenuri/locuinţe ;

- are active patrimoniale.

Sunt înscrişi pe listele electorale cetăţenii austrieci cu reşedinţa în străinătate înregistraţi în Registrul alegătorilor, în baza art.art.2.a. din Legea din 1973 privind Registrul electoral. Înregistrarea în Registrul electoral are valabilitate pe o perioadă de 10 ani. Cu trei luni înainte de data expirării valabilităţii înregistrării, autorităţile competente au obligaţia informării cetăţenilor austrieci cu reşedinţa în străinătate asupra expirării acestui termen şi a posibilităţii de reînregistrare.
▪ Cardul de alegător – modalitate de exercitare votului prin corespondenţă. 

Legea privind alegerile prezidenţiale reglementează condiţiile privind solicitarea şi eliberarea cardului de alegător şi caracteristicile tehnice ale cardului de alegător.

- Solicitarea cardului de alegător. Cererea pentru eliberarea cardului de alegător se transmite municipalităţii pe ale cărei liste electorale este înscrisă persoana în cauză, începând cu data convocării alegerilor şi cel târziu cu 4 zile înainte de data scrutinului. În străinătate, cererea poate fi depusă la misiunea diplomatică a Austriei.
Verificarea identităţii solicitantului - La cererile depuse personal, identitatea solicitantului se verifică prin prezentarea documentului de identitate ;  la cererile scrise, trimise de un solicitant care nu este cunoscut de autorităţi/cererile transmise electronic fără semnătură digitală, identitatea solicitantului poate fi verificată şi prin alte mijloace (de exemplu, prin specificarea numărului de paşaport, prezentarea unei copii a cărţii de identitate sau a oricărui alt document oficial). (art.5.a.(4))

Imediat după convocarea alegerilor prezidenţiale, alegătorii cu reşedinţa în străinătate, înscrişi în Registrul electoral, sunt anunţaţi direct, de către municipalitatea pe ale cărei liste electorale figurează, asupra posibilităţii de a vota prin corespondenţă. Anunţul trebuie să includă toate informaţiile referitoare la depunerea cererii pentru eliberarea cardului de alegător. Informaţiile pot fi transmise prin poştă sau e-mail (dacă adresa de e-mail este cunoscută de municipalitate). Persoanele care au solicitat cardul de alegător în condiţiile legii, primesc cardul imediat ce municipalitatea intră în posesia formularelor printate şi a buletinelor de vot. (art.5.a (5))
- Caracteristicile cardului de alegător. În cadrul ambelor tururi de scrutin (după caz), cardul de alegător are forma unui plic sigilabil, ale cărui caracteristici tehnice trebuie să asigure acoperirea datelor personale ale alegătorului (inclusiv semnătura) – printr-o clapetă sigilabilă – şi să permită organului abilitat (ofiţerul electoral districtual) să vizualizeze datele de identificare şi declaraţia personală ale alegătorului, fără a deschide plicul. În funcţie de natura tehnică a cardului de alegător, pe clapetă se pot insera instrucţiuni privind votul prin corespondenţă şi modul de transmitere a cardului de alegător. (art.5.a (6))

Municipalitatea nu are dreptul de a emite duplicate pentru cardurile de alegător pierdute/inutilizabile şi nici de a tipări buletine de vot adiţionale. (art.5.a (8))

Eliberarea cardului de alegător se marchează, în mod vizibil (de exemplu, cu un creion colorat), în coloana « adnotări » din lista electorală, în dreptul numelui alegătorului. (art.5.a (10))

Imediat după expirarea termenului de depunere a cererilor pentru eliberarea cardului de alegător, consiliul electoral districtual notifică consiliului electoral provincial, numărul cardurilor de alegător emise. Notificarea este însoţită de listarea numărului de alegători cu reşedinţa în străinătate şi a numărului cardurilor de alegător emise pentru cel de-al doilea tur de scrutin. (art.5.a (12))

▪ Condiţia respectării termenului prevăzut pentru trimiterea cardului de alegător (care este sigilat şi conţine buletinul de vot introdus într-un plic sigilat şi declaraţia personală), autorităţii electorale competente, este de cel mult 5 zile de la data desfăşurării scrutinului.

Cetăţenii austrieci cu reşedinţa în străinătate au posibilitatea de a trimite cardul de alegător prin intermediul misiunii diplomatice a Austriei sau a unei structuri de poliţie/militare austriece. (Art.10(3))

▪ Anularea votului prin corespondenţă. Motivele de anulare a votului prin corespondenţă prevăzute de art.10, paragraf 5 din Legea privind alegerile prezidenţiale sunt: 

- inexistenţa declaraţiei personale/existenţa de dovezi certe că declaraţia nu a fost semnată de alegătorul însuşi ;

- plicul electoral nu conţine plicul cu buletinul de vot ;

- plicul electoral conţine un alt plic/alte plicuri, dar nu conţine plicul alb aferent buletinului de vot ;

- plicul electoral pentru cel de-al doilea tur de scrutin conţine un alt  plic/mai multe plicuri, dar nu plicul bej prevăzut de lege;

- plicul electoral conţine două sau mai multe plicuri albe (aferente introducerii buletinelor de vot) ;

- plicul electoral pentru cel de-al doilea tur de scrutin conţine două sau mai multe plicuri bej ;

- pe plicul cu buletinul de vot au fost făcute înscrisuri ;

- cardul de alegător (plicul electoral) este deteriorat în aşa măsură, încât nu se poate exclude ipoteza extragerii anterioare abuzive şi a reintroducerii plicului care conţine buletinul de vot ;

- substanţa adezivă acoperă suprafaţa de sub clapeta cardului de alegător, astfel încât data şi semnătura alegătorului nu este vizibilă ;

- cardul de alegător a ajuns la consiliul electoral districtual după expirarea termenului legal (5 zile de la data scrutinului; pentru turul doi de scrutin, 8 zile de la data scrutinului) ; 

- în cel de-al doilea tur de scrutin, cardul de alegător a ajuns la autorităţile competente, înainte de cea de-a 11 zi de la data desfăşurării primului tur de scrutin.  

Bază legală
- Constituţie

http://www.ris.bka.gv.at/Dokument.wxe?Abfrage=Erv&Dokumentnummer=ERV_1930_1

- Legea federală privind alegerea Consiliului Naţional 
http://www.ris.bka.gv.at/Dokumente/Erv/ERV_1992_471/ERV_1992_471.pdf

- Legea federală privind alegerea Preşedintelui 

https://www.ris.bka.gv.at/GeltendeFassung.wxe?Abfrage=Bundesnormen&Gesetzesnummer=10000494&ShowPrintPreview=True

BELGIA

▪ Cetăţenii belgieni din străinătate pot vota la alegerile legislative şi europene prin corespondenţă, la consulate/ambasade (personal sau prin procură) sau la secţiile de vot din Belgia (personal sau prin procură).

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Potrivit Codului electoral (modificat prin Legea adoptată la 19 iulie 2012 privind modificarea Codului electoral), toţi cetăţenii belgieni cu reşedinţa în străinătate, înscrişi în registrele de evidenţă a populaţiei ţinute de posturile diplomatice sau consulare, au obligaţia de a vota (potrivit legii) la alegerile parlamentare şi europene.

La alegerile europene, cetăţenii belgieni cu reşedinţa principală într-un alt stat membru votează prin corespondenţă.
Obligaţia evidenţei cetăţenilor cu reşedinţa permanentă în străinătate, care revine misiunilor diplomatice şi consulare jurisdicţional competente, precum şi modalitatea de înscriere în registrul electoral sunt reglementate de art.180 din Codul electoral. Astfel: 
- toţi cetăţenii belgieni care sunt înscrişi în registrele populaţiei ţinute de posturile diplomatice/consulare belgiene din străinătate şi care îndeplinesc condiţiile legale privind dreptul de a alege
 au obligaţia de a vota;
- aceste persoane se înregistrează ca alegători în comuna belgiană pentru care optează;
- cetăţenii belgieni din străinătate îşi pot exercita dreptul de vot prin corespondenţă (sau personal/prin procură la postul diplomatic/consular în a cărui evidenţă se află). 
▪ Exercitarea dreptului de vot este subordonată condiţiei de înscriere pe listele electorale. Potrivit Codului electoral, cetăţeanul belgian stabilit în străinătate se poate înscrie ca alegător:

- în comuna din Belgia în al cărei registru de evidenţă a populaţiei a fost înscris ultima dată; sau
- în comuna în care s-a născut; sau
- în comuna în al cărei registru de evidenţă a populaţiei a fost înscris ultima dată tatăl/mama sa; sau
- în comuna în al cărei registru de evidenţă a populaţiei o rudă de până la gradul 3 este/a fost înscrisă ultima dată sau în comuna în al cărei registru de evidenţă a populaţiei un ascendent a fost născut, este/a fost înscris.

Înscrierea permite participarea la toate alegerile legislative care se desfăşoară începând cu prima zi din cea de a 4-a lună care urmează depunerii cererii, atâta vreme cât persoana rămâne înscrisă în registrul de evidenţă a populaţiei de la acelaşi post diplomatic/consular.

Condiţiile şi termenele de depunere a cererilor de înscriere în registrul electoral sunt reglementate de dispoziţiile art.180-bis din Codul electoral. Astfel:
- în intervalul cuprins între prima zi din luna a 8-a şi a 15-a zi din luna a 5-a care precedă data stabilită pentru alegerea Camerelor legislative, orice post diplomatic sau consular transmite cetăţenilor belgieni aflaţi în evidenţă, formularul cererii de înscriere (al cărui model este stabilit de Rege);
- în formularul completat, se indică modul în care doreşte să-şi exercite dreptul de vot şi comuna belgiană în care doreşte să fie înregistrat ca alegător;
- cel târziu în prima zi din luna a 4-a care precedă luna scrutinului, cetăţeanul belgian cu reşedinţa în străinătate depune, personal sau prin curier, la postul diplomatic sau consular unde se află în evidenţă, formularul completat, datat şi semnat; 
- după verificarea îndeplinirii condiţiilor privind electoratul, posturile diplomatice/consulare  transmit formularul, prin intermediul Serviciului public federal al afacerilor externe, comunei alese (pentru a fi înscris) de cetăţeanul belgian cu reşedinţa în străinătate, cel târziu în prima zi din luna a 3-a care precedă luna desfăşurării scrutinului;
- după primirea formularelor, comuna procedează la înscrierea cetăţeanului belgian cu reşedinţa în străinătate în registrul alegătorilor, menţionând şi modalitatea de vot pentru care acesta a optat;
- după definitivarea listei alegătorilor, colegiul primarilor trimite copia listei alegătorilor belgieni cu reşedinţa în străinătate care au optat pentru a vota prin corespondenţă la posturile diplomatice/consulare, preşedintelui biroului principal de circumscripţie şi preşedintelui biroului principal al provinciei, precum şi Serviciului public federal al afacerilor externe. 

▪ Cel mai devreme cu 12 zile înainte de data alegerilor, birourile electorale competente trimit cetăţenilor belgieni cu reşedinţa în străinătate, prin intermediul reprezentanţelor diplomatice, un plic electoral care conţine: un plic exterior de răspuns inscripţionat cu adresa biroului principal al circumscripţiei electorale în care se află comuna de origine; un buletin de vot introdus într-un plic alb deschis; un formular de identificare; o notă explicativă privind modul de exercitare a votului şi de trimitere a plicului electoral.
▪ Plicurile electorale trebuie să ajungă la secţiile de votare din Belgia cel târziu în ziua desfăşurării scrutinului, la ora de închidere a secţiilor de votare. 

▪ La alegerile legislative federale din 25 mai 2014, s-au înscris pentru a-şi exercita dreptul de vot (personal, prin procură sau prin corespondenţă) 128.902 de cetăţeni cu reşedinţa în străinătate, din care: 20.241 au votat personal sau prin procură într-o comună din Belgia; 19.080 au votat personal sau prin procură la postul diplomatic/consular la care s-au înregistrat; 89.581 au votat prin corespondenţă
.

Bază legală

- Codul electoral


(Code électoral 

http://elections.fgov.be/fileadmin/user_upload/Elections2009/fr/lois/CODE_ELECTORAL_1_AVRIL_2009.pdf

ESTONIA

▪ Cetăţenii din Estonia cu reşedinţa permanentă/temporară în străinătate pot vota la alegerile parlamentare, europene şi la referendumuri, personal, prin corespondenţă sau electronic.

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Autorităţile responsabile cu evidenţa populaţiei transmit reprezentanţelor diplomatice/consulare listele alegătorilor cu reşedinţa permanentă în străinătate (Legea din 2002 privind alegerile parlamentare, art.49).
▪ Înscrierea pe liste a alegătorilor care doresc să voteze prin corespondenţă este reglementată de dispoziţiile art.50 din Legea din 2002 privind alegerile parlamentare:
- alegătorul care doreşte să voteze prin corespondenţă trimite o cerere reprezentanţei diplomatice a Estoniei din ţara de reşedinţa. Dacă în această ţară nu funcţionează o astfel de reprezentanţă, cererea se trimite celei mai apropiate reprezentanţe diplomatice a Estoniei;  
- alegătorul înscris pe lista alegătorilor cu reşedinţa permanentă în străinătate anexează la cerere o copie a paginii din documentul de identitate care conţine datele personale şi indică în cerere adresa rezidenţială din ţara străină în care domiciliază;
- alegătorul cu reşedinţa temporară în străinătate (neînscris pe lista alegătorilor cu reşedinţa permanentă în străinătate) anexează la cerere copii ale documentelor de certificare a identităţii şi a dreptului de a vota; indică, în cerere, adresa rezidenţială din ţara străină în care domiciliază şi ultima reşedinţă din Estonia (comitat, districtul din Tallin sau oraşul Tartu). Dacă un alegător cu reşedinţa permanentă în străinătate nu a avut reşedinţa în Estonia, acesta menţionează în cerere ultima reşedinţă din Estonia a părinţilor/bunicilor săi;
- cererile trebuie să fie primite de reprezentanţa diplomatică cu cel târziu 30 de zile înainte de data desfăşurării alegerilor.
▪ Plicul electoral – care conţine buletinul de vot, lista candidaţilor şi două plicuri – se trimite alegătorilor de către reprezentanţa diplomatică/consulară (Legea din 2002 privind alegerile parlamentare, art.51).
▪ Modalitatea de exercitare a votului prin corespondenţă este reglementată de dispoziţiile art.52 din aceeaşi lege:

- după completarea buletinului de vot, alegătorul introduce buletinul de vot în plicul corespunzător trimis de reprezentanţa diplomatică; acest plic este introdus în plicul exterior, pe care alegătorul scrie: numele şi prenumele, codul personal de identificare şi numărul districtului electoral. Alegătorul cu reşedinţa temporară în străinătate menţionează şi adresa reşedinţei din Estonia;

- plicul electoral se expediază, prin poştă, la reprezentanţa diplomatică, în ziua stabilită de aceasta în aşa fel încât să ajungă la Comisia Electorală Naţională cel târziu cu 4 zile înainte de data desfăşurării alegerilor;
- reprezentanţa diplomatică întocmeşte lista alegătorilor care au votat prin corespondenţă, pe care o transmite Comisiei Electorale Naţionale în aşa fel încât aceasta să o primească cu cel târziu 4 zile înainte de data alegerilor;
- cheltuielile legate de trimiterea cererii de înscriere la reprezentanţa diplomatică, precum şi cele legate de trimiterea prin poştă a plicului electoral se suportă de către alegător. 
Bază legală


- Legea din 2002 privind alegerile parlamentare


(Riigikogu Election Act, as amended

https://www.riigiteataja.ee/en/eli/510032014001/consolide)
FRANŢA

▪ Cetăţenii francezi cu reşedinţa în străinătate pot vota “prin corespondenţă cu plic închis” numai la alegerile legislative organizate (în străinătate) pentru deputaţii care îi reprezintă. Potrivit art.24, ultimul alineat din Constituţie (aşa cum a fost revizuită în anul 2008), “Francezii stabiliţi în străinătate sunt reprezentaţi în Adunarea Naţională şi în Senat.”

Astfel:
- la Adunarea Naţională, 11 deputaţi sunt aleşi prin vot universal, direct, uninominal majoritar în două tururi de scrutin;

- la Senat, 12 senatori sunt aleşi prin reprezentare proporţională de un colegiu electoral constituit din membri aleşi de Adunarea francezilor cu reşedinţa în străinătate.


După revizuirea Constituţiei din 23 iulie 2008, la alegerile legislative din 2012, au fost aleşi, pentru prima oară, 11 deputaţi reprezentând cetăţenii francezi cu reşedinţa în străinătate.
▪ Posibilitatea votului prin corespondenţă cu plic închis este prevăzută de Codul electoral, Partea legislativă, Cartea a III – Dispoziţii specifice pentru deputaţii aleşi de cetăţenii francezi stabiliţi în străinătate, art.L330-13, potrivit căruia aceşti cetăţeni “pot vota prin corespondenţă, fie cu plic închis, fie pe cale electronică prin intermediul materialelor şi echipamentelor electronice care permit respectarea secretului votului şi a sincerităţii scrutinului. Prin Decret al Consiliului de Stat se stabilesc modalităţile de aplicare ale prezentului alineat. (…).”

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 
▪ Pentru înscrierea pe listele electorale, cetăţenii francezi cu reşedinţa în străinătate au două posibilităţi:

- înscrierea pe listele electorale consulare. Prin înscrierea în Registrul francezilor stabiliţi în străinătate al circumscripţiei consulare corespunzătoare locului de domiciliu, cetăţenii francezi stabiliţi în străinătate sunt automat înscrişi pe lista electorală consulară. Cei care nu sunt înscrişi în registru pot solicita înscrierea pe lista electorală a locului de domiciliu;
- înscrierea pe o listă electorală, în Franţa. Cetăţenii francezi cu reşedinţa în străinătate care au în proprietate o casă, o locuinţă sau care sunt plătitori de  impozite locale într-o comună franceză de peste 5 ani, se pot înscrie pe lista electorală a comunei respective. Mai mult, cei care sunt înscrişi în Registrul francezilor cu reşedinţa în străinătate se pot înscrie şi pe lista electorală a uneia din următoarele comune: comuna în care s-au născut; comuna în care au avut ultimul domiciliu; comuna ultimei reşedinţe în care au locuit cel puţin 6 luni; comuna în care s-a născut sau a fost înscris un ascendent; comuna de înscriere a soţului sau a unei rude (de până la gradul 4).

▪ Potrivit art.R172 din Codul electoral, Partea regulamentară, obligaţia evidenţei cetăţenilor cu reşedinţa permanentă în străinătate revine misiunilor diplomatice şi consulare jurisdicţional competente. 

▪ Înscrierea pe listele electorale, condiţiile şi procedura de vot sunt reglementate de dispoziţiile art.R 176-4 din Codul electoral (Partea regulamentară): 
- dacă nu doreşte să voteze electronic, alegătorul poate solicita trimiterea materialului electoral care îi permite să  voteze prin corespondenţă cu plic închis, în primul tur şi, dacă este cazul, în turul al doilea. Solicitarea, adresată ambasadorului sau şefului postului consular, trebuie primită cel târziu în ziua de 1 martie a anului în care au loc alegerile; alegătorul care nu şi-a exercitat dreptul de vot prin corespondenţă cu plic închis are posibilitatea de a vota la urnă, prin procură sau prin corespondenţă electronică, în condiţiile prevăzute în prezenta secţiune;
- materialul electoral cuprinde un plic de expediere, un plic de identificare, un plic electoral, precum şi o notiţă explicativă privind utilizarea acestora; notiţa conţine şi invitaţia adresată alegătorului de a se asigura ca circumstanţele locale să nu devină un obstacol în exercitarea la timp a votului prin corespondenţă cu plic închis. Materialul se trimite alegătorilor care au solicitat atât expedierea circularelor, cât şi a buletinelor de vot (Art.R.176-4-1);
- plicul de identificare cu numele, prenumele şi semnătura alegătorului, în care se introduce plicul electoral cu buletinul de vot, trebuie să ajungă la ambasador sau la şeful postului consular însărcinat cu organizarea operaţiunilor de votare, cel târziu în ziua de vineri care precedă data scrutinului, la ora 12,00 (ora locală legală). În circumscripţiile electorale din America, plicul trebuie să ajungă cel târziu în joia care precede data scrutinului, la ora 12,00 (ora locală legală) (Art.176-4-2);
- pentru a permite verificarea identităţii sale, alegătorul anexează şi o copie a unui document oficial de identificare (Art.R.176-4-3);
- fiecare ambasador/şef de post consular însărcinat cu organizarea operaţiunilor de votare ţine un registru de vot prin corespondenţă cu plic închis, care are paginile numerotate. În registru se înscriu, în ordinea sosirii, plicurile de identificare. Plicul se numerotează cu un număr de ordine.

În registru se înscriu imediat, numărul de ordine, data şi ora sosirii plicului la ambasadă/postul consular în cauză, numele şi prenumele alegătorului, numărul de înscriere în lista electorală, precum şi numele agentului care a efectuat înregistrarea. Dacă este cazul, acesta din urmă semnalează plicurile de identificare care nu pot fi înregistrate. Orice alegător şi orice candidat/reprezentant al acestuia pot consulta registrul şi pot consemna observaţiile referitoare la operaţiunile votului prin corespondenţă (Art.R.176-4-4);
- nu se înregistrează plicurile de identificare: primite de la acelaşi alegător sau de la un alegător care a votat deja electronic; ajunse după expirarea termenului legal prevăzut sau care nu poartă menţiunile necesare; care nu conţin copia documentului oficial de identitate; plicurile pentru care biroul de vot centralizator nu a autentificat identitatea alegătorului.

Plicurile primite după încheierea scrutinului nu se deschid şi se distrug în prezenţa ambasadorului sau a şefului de post consular, pe bază de proces-verbal (Art.R.176-4-6);
- plicurile de identificare şi documentele justificative se află în responsabilitatea ambasadorului/şefului postului consular şi se păstrează într-un loc securizat.

La expirarea termenului de primire, aceste documente se predau, împreună cu registrul votului prin corespondenţă cu plic închis, biroului centralizator al circumscripţiei consulare.

După ce verifică identitatea alegătorilor şi faptul că aceştia nu au votat deja pe cale electronică, membrii biroului centralizator bifează pe listele electorale alegătorii care au participat la scrutinul prin corespondenţă cu plic închis. 

După efectuarea acestor operaţiuni, plicurile de identificare, rămase închise, precum şi registrul de vot prin corespondenţă cu plic închis se restituie ambasadorului sau şefului de post consular pentru a fi păstrate în condiţii de securitate. De asemenea, acestuia i se înmânează şi listele electorale ce urmează a fi  transmise birourilor de votare organizate în cadrul ambasadei/consulatului (potrivit art.R176-1-3, aceste birouri sunt formate din ambasador sau şeful  postului consular/reprezentantul acestuia, în funcţia de preşedinte; asesorii titulari şi supleanţi înscrişi pe listele electorale consulare, desemnaţi de fiecare candidat/reprezentant al acestuia; secretarul desemnat de ambasador/şeful postului consular) (Art.R.176-4-5);
- la ora începerii scrutinului
, ambasadorul/şeful postului consular înmânează plicurile de identificare, documentele justificative şi registrul votului prin corespondenţă cu plic sigilat, membrilor biroului de vot centralizator. Aceştia deschid plicurile de identificare şi depun plicurile electorale din întreaga circumscripţie consulară, în urna de vot prin corespondenţă cu plic închis. La încheierea scrutinului, plicurile de identificare şi documentele justificative se restituie ambasadorului/şefului de post consular pentru a fi păstrate, în condiţiil de securitate, până la expirarea termenului de apel (Art.R.176-4-7).
Bază legală


- Codul electoral
(Code électoral, Dernière modification du texte le 24 septembre 2015 - Document généré le 09 octobre 2015 - Copyright (C) 2007-2015 Legifrance)
http://www.legifrance.gouv.fr/telecharger_pdf.do?cidTexte=LEGITEXT000006070239

GERMANIA

▪ Potrivit art.12 din Legea electorală federală, cetăţenii germani cu reşedinţa permanentă în străinătate au dreptul de a vota dacă îndeplinesc condiţiile legale privind alegătorii şi numai dacă, înainte de părăsirea teritoriului naţional, au domiciliat (pe teritoriul naţional) pe o perioadă neîntreruptă de 3 luni, în ultimii 25 de ani (neîmpliniţi). Aceştia pot vota numai prin corespondenţă.
„Art.12 – Dreptul de a vota

(1) Toţi cetăţenii germani, aşa cum sunt definiţi de art.116, paragraful 1 din Legea fundamentală au dreptul de a vota, dacă, în ziua scrutinului, îndeplinesc următoarele condiţii:

1. au împlinit vârsta de 18 ani;

2. au domiciliul de cel puţin 3 luni sau au reşedinţa permanentă în Republica Federală Germania;

3. nu sunt decăzuţi din dreptul de a vota, conform art.13.

(2) Cu condiţia îndeplinirii condiţiilor legale, cetăţenii germani, aşa cum sunt definiţi la art.116, paragraful 1 din Legea fundamentală, care au reşedinţa în străinătate în ziua scrutinului au dreptul de a vota dacă, după 23 mai 1949 şi anterior plecării, au avut domiciliul sau reşedinţa permanentă pe teritoriul Republicii Federale Germania pe o perioadă neîntreruptă de cel puţin 3 luni. Domiciliul sau reşedinţa în sensul propoziţiei 1, poate fi orice domiciliu/reşedinţă anterioară pe teritoriul prevăzut la art.3 din Tratatul de unificare. Perioada de 3 luni prevăzută la paragraful (1), punctul 2 nu se aplică dacă persoana cu drept de vot în sensul propoziţiei 1 revine în Republica Federală Germania. (…)”

Legea privind alegerile federale prevedea, la art.12, dreptul de a vota al tuturor cetăţenilor germani cu vârsta de 18 ani împliniţi şi care au domiciliul de cel puţin 3 ani/au domiciliul obişnuit în Germania.

La 4 iulie 2012, Curtea Federală Constituţională a declarat ca fiind neconstituţionale şi nule dispoziţiile art.12 referitoare la exercitarea dreptului de vot de către cetăţenii germani cu reşedinţa în străinătate. Aceste dispoziţii prevedeau că cetăţenii germani cu reşedinţa în străinătate la data scrutinului puteau participa la vot dacă, înainte de plecarea din Germania, au avut domiciliul cel puţin 3 luni neîntrerupte în această ţară sau dacă au domiciliat în mod obişnuit în Germania. 

În absenţa dispoziţiilor aplicabile în materie, pentru alegerile pentru Bundestag din toamna anului 2013, 5 partide politice parlamentare au depus, la 11 decembrie 2012, o propunere legislativă pentru modificarea alineatului 2 al art.12, pentru a permite cetăţenilor germani cu reşedinţa în străinătate să voteze la alegerile parlamentare dacă:

- după împlinirea vârstei de 14 ani, au avut domiciliul/reşedinţa permanentă în Germania pe o perioadă neîntreruptă de cel puţin 3 luni  în ultimii 25 de ani;

sau

- au obţinut, din diverse motive, o cunoaştere personală şi directă a situaţiei politice din Germania şi sunt afectaţi de aceasta. 

Aceste dispoziţii care figurează în cea de-a 21-a lege de modificare a Legii privind alegerile federale au fost adoptate în uannimitate de Bundestag la 31 ianuarie 2013 şi au fost în vigoare la alegerile din 22 septembrie 2013.

▪ Cetăţenii germani cu reşedinţa permanentă în străinătate au dreptul de a vota la alegerile parlamentare şi europene, iar cei cu reşedinţa temporară în străinătate au dreptul de a vota la toate tipurile de alegeri. 
▪ Alegătorii cu reşedinţa în străinătate înregistraţi în registrul alegătorilor, primesc, în mod automat, notificarea privind alegerile, însoţită de formularul de solicitare a cardului de alegător/plicului cu buletinul de vot.

Alegătorii (cu reşedinţa în străinătate) neînregistraţi care doresc să-şi exercite votul, trebuie să trimită, cu cel târziu 21 de zile înainte de data scrutinului, la autoritatea locală competentă din comunele în care au avut reşedinţa înainte de părăsirea teritoriului naţional, o cerere oficială de înscriere în registrul electoral şi de solicitare a cardului de alegător/plicului cu buletinul de vot.
Textul de reglementare este art.18 din Reglementările electorale federale privind Bundestag-ul:
„Art.18 - Procedura înscrierii la cerere în registrul alegătorilor
(1) Alegătorul trebuie să trimită cererea scrisă pentru înscrierea în registrul alegătorilor la autoritatea locală competentă a comunei în care îşi are domiciliul sau reşedinţa, cu cel târziu 21 de zile înainte de data alegerilor. Cererea trebuie să conţină numele, prenumele, data naşterii şi adresa exactă a persoanei cu drept de vot. Cu excepţia cazurilor prevăzute la paragraful (5), sunt permise cererile colective; acestea trebuie să fie semnate personal de toate persoanele care figurează în cerere. Orice persoană cu dizabilităţi îşi poate exercita dreptul de vot cu ajutorul altei persoane. (…).“ 


Autorităţile electorale, precum şi ambasadele şi consulatele Germaniei, dau publicităţii toate informaţiile privind alegerile, precum şi formularele cererilor necesare.
▪ După anunţarea datei alegerilor, misiunile diplomatice şi consulare publică (în ziarele naţionale) un anunţ referitor la: condiţiile în care cetăţenii germani cu reşedinţa în străinătate pot participa la alegeri; locul, forma şi termenul în care aceştia trebuie să solicite înregistrarea în registrul alegătorilor din Germania, pentru a putea participa la alegeri. (Reglementările electorale federale privind Bundestag-ul, art.20.2).
▪ Documentele care se trimit (par avion) alegătorilor astfel înscrişi sunt: cardul de alegător (eliberat după nominalizarea candidaţilor); buletinul de vot; un plic oficial pentru buletinul de vot; un plic oficial de reexpediere (inscripţionat cu adresa la care trebuie trimis, cu denumirea autorităţii locale care a emis cardul de alegător, precum şi cu numărul cardului de alegător); o broşură cu informaţii privind votul prin corespondenţă.
După completarea buletinului de vot şi a declaraţiei personale, documentele se trimit, prin poştă, autorităţii competente în aşa fel încât acestea să ajungă la destinaţie cel târziu în ziua scrutinului, la orele 18,00.

▪ La alegerile parlamentare din 2013, s-au înscris 67.057 alegători germani din străinătate, din care 32.212 în statele membre; 20.209 în alte state din zona euro; 122 în alte state europene; 1.642 în ţări din Africa; 6.833 în SUA; 5.024 în ţări din Asia; 1.015 în Oceania şi Australia.


La alegerile pentru Parlamentul European din 2014, 25,3% din numărul alegătorilor au votat prin corespondenţă.

Bază legală
- Legea electorală federală

(Federal Elections Act, Version as promulgated on 23 July 1993 , last amended by Article 9 of the Ordinance of 31 August 2015)

http://www.bundeswahlleiter.de/en/bundestagswahlen/downloads/rechtsgrundlagen/bundeswahlgesetz_engl.pdf

- Reglementări electorale federale

(Federal Electoral Regulations, Version as promulgated on 19 April 2002,  last amended by Article 1 of the Ordinance  of 13 May 2013)
http://www.bundeswahlleiter.de/en/bundestagswahlen/downloads/rechtsgrundlagen/bundeswahlordnung_engl.pdf

GRECIA
Dreptul de a vota al cetăţenilor cu reşedinţa în străinătate este consacrat constituţional, de art.51.4:
„Art.51.4

Alegerile parlamentare se desfăşoară simultan pe întreg teritoriul ţării. Aspectele legate de exercitarea dreptului de vot de către persoanele cu reşedinţa în străinătate pot fi reglementate prin lege adoptată cu o majoritate de 2/3 din numărul total al parlamentarilor. Pentru aceste persoane, principiul desfăşurării simultane a alegerilor nu împiedică exercitarea dreptului de a vota prin corespondenţă sau printr-o metodă corespunzătoare, cu condiţia ca numărătoarea voturilor şi anunţarea rezultatelor să aibă loc în acelaşi moment în care acestea se desfăşoară în toată ţara.”

Până în prezent nu a fost adoptată o astfel de lege.


Bază legală


- Constituţie

http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf
IRLANDA
▪ Cetăţenii irlandezi cu reşedinţa în străinătate nu se pot înscrie în registrul alegătorilor şi nu îşi pot exercita dreptul de vot în cadrul alegerilor/referendumurilor.
Au dreptul de a vota prin corespondenţă numai membrii corpului diplomatic (şi soţii/soţiile acestora).
Numai personalul diplomatic şi soţii/soţiile membrilor personalului diplomatic se pot înscrie pe lista alegătorilor cu vot prin corespondenţă.
▪ Persoanele calificate drept “rezidenţi obişnuiţi ai statului” sunt prevăzute de art.12 din Legea electorală nr.23/1992:

 “Art.12 – Persoane considerate ca rezidenţi obişnuiţi ai statului
1. În cuprinsul acestui articol

“autoritate de înregistrare competentă” semnifică autoritatea de înregistrare cu competenţă teritorială în zona în care sunt situate locuinţele la care face referire paragraful 3.a;

“persoană calificată” – cetăţean al Irlandei care a împlinit vârsta de 18 ani, care este funcţionar public-membru al unei misiuni şi care, la data alegerilor, îşi îndeplineşte atribuţiile profesionale în afara graniţelor ţării;

“membru al unei misiuni” – persoana care:
a. intră sub incidenţa definiţiei de “membri ai misiunii”, cuprinsă în Convenţia de la Viena privind relaţiile diplomatice din 18 aprilie 1961, aşa cum se prevede în Anexa 1 din Legea din 1967 privind relaţiile diplomatice şi imunităţile, sau
b. intră sub incidenţa definiţiei de “membri ai postului consular”, cuprinsă în Convenţia de la Viena privind relaţiile consulare din 24 aprilie 1963, aşa cum se prevede în Anexa 2 din Legea menţionată, sau
c. este membru al unei Misiuni permanente a Irlandei pe lângă o organizaţie internaţională.
“soţie” – persoana care este soţia unei persoane calificate şi care este cetăţean irlandez, a împlinit vârsta de 18 ani şi domiciliază împreună cu persoana calificată în afara graniţelor ţării.

2. Persoana care dovedeşte autorităţii de înregistrare competente că este o persoană calificată, precum şi soţia acesteia, sunt considerate, în sensul acestei Părţi (din lege) a fi rezidenţi obişnuiţi, dacă la data alegerilor, au reşedinţa pe teritoriul statului în care îşi îndeplinesc obligaţiile profesionale.

3. Fără a depăşi termenul prevăzut de Anexa 2, orice persoană calificată are dreptul de a trimite autorităţii de înregistrare competente, o declaraţie, în forma stabilită de ministru, care conţine următoarele informaţii:

a. adresa la care domiciliază pe teritoriul statului în care, la data alegerilor, îşi îndeplineşte obligaţiile profesionale; şi 
b. date pentru particularizarea soţiei (dacă este cazul).

4. Orice declaraţie făcută de o persoană conform paragrafului 3 este însoţită de un certificat eliberat de secretarul Ministerului Afacerilor Externe şi transmis de ministrul mediului, prin care se atestă faptul că o astfel de persoană este o persoană calificată.”

▪ Procedura de exercitare a votului prin corespondenţă este reglementată de art.64 şi 65 din Legea electorală nr.23/1992
 “Art.64 – Votul prin corespondenţă

Preşedintele circumscripţiei electorale (…) trimite fiecărui alegător înscris pe lista alegătorilor prin corespondenţă din circumscripţie, un buletin de vot şi formularul declaraţiei de identitate stabilit de ministrul mediului; dacă înainte de încheierea votării, preşedintele circumscripţiei electorale primeşte buletinul de vot ştampilat de alegător şi declaraţia de identitate semnată de acesta, preşedintele circumscripţiei electorale va număra votul astfel primit şi considerat, sub toate aspectele, ca buletin de vot introdus în urnă în mod obişnuit. 

Art.65 – Exercitarea votului de către alegătorii prevăzuţi la art.12

1. Prevederile acestei Părţi (din lege) se aplică trimiterii buletinelor de vot/returnării acestora către/de către alegătorii înscrişi pe lista alegătorilor prin corespondenţă conform art.14.c, cu următoarele modificări:

a. pentru exercitarea votului, alegătorul înscris pe lista alegătorilor prin corespondenţă efectuează, în ordinea prevăzută şi numai în prezenţa persoanei autorizate, următoarele operaţiuni:

i) prezintă persoanei autorizate buletinul de vot (pe care persoana autorizată îl verifică pentru a se asigura că nu este ştampilat) şi declaraţia de identitate în forma aprobată de ministrul mediului;

ii) completează şi semnează declaraţia de identitate menţionată;

iii) înmânează declaraţia de identitate persoanei autorizate care, după ce verifică identitatea persoanei care a semnat declaraţia de identitate, atestă semnătura;

iv) ştampilează, în mod secret, buletinul de vot;

v) introduce buletinul de vot ştampilat în plicul electoral pe care îl sigilează;

vi) introduce plicul electoral şi declaraţia de identitate completată în plicul exterior, pe care îl sigilează.  
b) termenul de “declaraţie” (receipt), utilizat în legătură cu documentele corespunzătoare acestor alegători, se interpretează ca “declaraţie de identitate”; şi

c) termenul de “declaraţie corespunzător semnată” se interpretează ca “declaraţie de identitate corespunzător semnată şi atestată.”

2. În cuprinsul acestui articol

“persoană autorizată” semnifică persoana desemnată de secretarul Ministerului Afacerilor Externe ca persoană autorizată în sensul acestui articol;

“plicul buletinului de vot”  şi “plicul exterior” au semnificaţia stipulată de art.68.3. (…)”

Bază legală
-  Legea electorală nr.23/1992 

(Electoral Act,

http://www.irishstatutebook.ie/1992/en/act/pub/0023/index.html)
- Legea nr.28/1993 privind alegerile prezidenţiale 
(Presidential Elections Act,

http://www.irishstatutebook.ie/1993/en/act/pub/0028/index.html)
ITALIA

▪ Potrivit art.48 din Constituţie şi Legii constituţionale nr.1 din 23 ianuarie 2001, cetăţenii cu reşedinţa în străinătate îşi aleg deputaţii şi senatorii în cadrul circumscripţiei italienilor din străinătate (circumscripţia “Străinătate”).

Numărul de parlamentari aleşi în această circumscripţie este de 12 deputaţi (din 630) şi 6 senatori (din 315).

▪ Dreptul de a vota al cetăţenilor italieni cu reşedinţa în străinătate este consacrat constituţional de art.48.

„Art.48

Orice cetăţean, bărbat sau femeie, care a atins vârsta majoratului, are dreptul de a vota.

Votul este personal şi egal, liber şi secret. Exercitarea acestuia este o îndatorire civică.

Prin lege se stabilesc condiţiile şi modalităţile prin care cetăţenii cu reşedinţa în străinătate îşi exercită dreptul de vot, precum şi garanţiile exercitării efective a votului. Pentru alegerea membrilor Parlamentului se înfiinţează circumscripţia italienilor din străinătate; numărul mandatelor acestei circumscripţii se stabileşte prin prevedere constituţională conform criteriilor stabilite prin lege.”

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 


▪ Potrivit art.5 din Legea nr.459/2001, cetăţenii italieni cu reşedinţa în străinătate sunt incluşi în circumscripţia electorală specială „Circumscripţia străinătate” şi înscrişi în registrul cetăţenilor italieni cu reşedinţa în străinătate.


Aceştia pot vota, o singură dată, fie prin corespondenţă, fie personal în Italia, în circumscripţia electorală de care aparţin (Legea nr.459/2001, art.1, paragrafele 2 şi 3).
▪ Cetăţenii cu reşedinţa permanentă/temporară în străinătate, înscrişi pe listele electorale consulare, pot vota prin corespondenţă la alegerile legislative şi referendumuri. Pentru întocmirea listelor electorale ale cetăţenilor italieni din străinătate, autorităţile guvernamentale folosesc informaţiile înscrise în registrul cetăţenilor cu reşedinţa în străinătate.

Pentru alegerile parlamentare, votul acestor cetăţeni este contabilizat în circumscripţia electorală a italienilor din străinătate.

Legea nr.459/2001 privind exercitarea dreptului de vot de către cetăţenii italieni cu reşedinţa în străinătate

“Art.1
1. Cetăţenii italieni cu reşedinţa în străinătate, înscrişi în listele electorale conform art.5, paragraf 1, votează în circumscripţia italienilor din străinătate, conform art.48 din Constituţie, pentru alegerea Camerelor legislative şi, conform articolelor 75 şi 138 din Constituţie, în cadrul referendumului, în condiţiile prevăzute de prezenta lege.

2. Alegătorii prevăzuţi la paragraful 1 votează prin corespondenţă.

3. Alegătorii prevăzuţi la paragraful 1 îşi pot exercita dreptul de vot în Italia; în acest caz, votul se exercită în circumscripţia electorală din teritoriul naţional la care sunt înregistraţi; opţiunea de a vota în ţară se exercită cu prilejul fiecărei alegeri.”

▪ În termen de 3 zile de la data convocării alegerilor, Curtea de Apel din Roma desemnează membrii biroului electoral al circumscripţiei pentru italienii din străinătate; biroul este format din 3 judecători (Legea nr.459/2001, art.7).
▪ Cu 26 de zile înainte de data desfăşurării alegerilor, Ministerul de Interne trimite la Ministerul Afacerilor Externe listele de candidaţi şi buletinele de vot.

Cu cel mult 18 zile înainte de data desfăşurării alegerilor, misiunile diplomatice/consulare trimit alegătorilor – cetăţeni cu reşedinţa în străinătate înscrişi pe listele electorale consulare – plicul electoral care conţine: plicul pentru buletinul de vot, buletinul de vot, un plic timbrat care poartă adresa consulatului competent, o notiţă explicativă privind modul de exercitare a votului, textul Legii nr.459/2001 şi listele de candidaţi.

Cel târziu cu 10 zile înainte de data alegerilor, alegătorii din străinătate trebuie să trimită reprezentanţelor diplomatice/consulare, plicul electoral  - care conţine buletinul de vot completat, introdus în plicul aferent care se sigilează şi cuponul doveditor al exercitării dreptului de vot); nici unul din plicuri nu trebuie să poarte un semn distinctiv.
Şefii oficiilor consulare trimit  plicurile electorale la biroul central al circumscripţiei pentru italienii din străinătate, prin curier diplomatic; acestea trebuie să ajungă la Biroul electoral central cel târziu în ziua de joi care precedă data alegerilor, până la orele 16.00 (Legea nr.459/2001, art.12).

Bază legală

- Constituţie
http://english.camera.it/cost_reg_funz/345/346/listaarticoli.asp

- Legea nr.459/2001 privind exercitarea dreptului de vot de către cetăţenii italieni cu reşedinţa în străinătate
http://www.parlamento.it/parlam/leggi/01459l.htm
- Decretul nr.104 al Preşedintelui Republicii din 2 aprilie 2003. Regulamentul de aplicare a Legii nr.459 din 27 decembrie 2001 privind disciplina exercitării dreptului de vot de către cetăţenii italieni cu reşedinţa în străinătate
(Decreto del Presidente della Repubblica 2 aprile 2003, no.104. Regolamento di attuazione della legge 27 dicembre 2001, no.459, recante disciplina per l'esercizio del diritto di voto dei cittadini italiani residenti all'estero
http://www.normattiva.it/uri-res/N2Ls?urn:nir:stato:decreto:2003;104)
LETONIA

▪ Cetăţenii letoni cu reşedinţa permanentă/temporară în străinătate, înscrişi în registrul de evidenţă al consulatului, pot vota – personal sau prin corespondenţă – la alegerile legislative, potrivit procedurii prevăzute de lege (Legea privind alegerea membrilor Parlamentului, art.43.3).
▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 
▪ Art.45 din aceiaşi lege prevede obligaţia misiunilor diplomatice şi consulare jurisdicţional competente de a ţine evidenţa cetăţenilor cu reşedinţa permanentă în străinătate. 
Dispoziţiile aceluiaşi articol reglementează şi procedura de înscriere a alegătorilor în registrul special al alegătorilor prin corespondenţă, după cum urmează:
- cu cel mult 5 luni înainte de data alegerilor şi cu cel târziu 3 săptămâni înainte de aceeaşi dată, alegătorul care doreşte să voteze prin corespondenţă depune o cerere la misiunea diplomatică/consulară relevantă şi prezintă paşaportul de cetăţean leton. Cererea trebuie să includă numele şi prenumele alegătorului, codul numeric personal şi adresa la care pot fi trimise materialele electorale; 
- după primirea cererii, funcţionarul misiunii diplomatice/consulare verifică, pe baza paşaportului prezentat, dacă solicitantul este cetăţean al Republicii Letonia care a împlinit vârsta de 18 ani şi dacă paşaportul acestuia nu conţine deja ştampila privind participarea la alegerile parlamentare curente; înscrie numele alegătorului în registrul special al alegătorilor prin corespondenţă; face menţiune în paşaportul acestuia despre ştampila privind participarea la alegerile parlamentare curente;
- dacă cererea de a vota prin corespondenţă a fost depusă fără respectarea termenului şi a procedurii legal prevăzute, dacă solicitantul nu are drept de vot sau dacă paşaportul acestuia poartă deja ştampila de participare la alegerile parlamentare curente, funcţionarul misiunii diplomatice sau consulare refuză înscrierea (şi trimiterea ulterioară a documentelor electorale) şi explică alegătorului motivul refuzului. 

▪ Procedura votului prin corespondenţă

- După primirea materialelor electorale prin poştă, alegătorul alege buletinul de vot care conţine lista candidaţilor pe care intenţionează să îi voteze, îl completează, introduce buletinul de vot în plicul electoral şi îl sigilează. 

- Alegătorul introduce plicul electoral sigilat în plicul exterior, împreună cu formularul de înregistrare care conţine numele şi prenumele său, precum şi codul numeric personal şi expediază imediat plicul electoral exterior comisiei de la secţia de votare de la care a primit materialele electorale. Pe plicul exterior figurează numărul alegătorului din registrul alegătorilor prin corespondenţă, precum şi menţiunea că plicul conţine un buletin de vot (Legea privind alegerea membrilor Parlamentului, art.46).
- Comisia secţiei de votare deschide numai plicurile electorale primite până la ora începerii numărării voturilor. Plicurile valide care conţin buletinele de vot rămân închise până la deschiderea urnelor. (Legea privind alegerea membrilor Parlamentului, art.47).
- Dacă, înainte de începerea numărării voturilor, comisia secţiei de votare primeşte un plic adresat secţiei respective care poartă menţiunea referitoare la buletinul de vot aflat în interior, comisia verifică dacă numele alegătorului este înscris în registrul alegătorilor prin corespondenţă şi dacă în registru nu a fost înregistrată deja primirea unui plic electoral de la alegătorul în cauză; verifică dacă plicul electoral poartă ştampila comisiei secţiei de votare în cauză; înregistrează primirea plicului în registrul alegătorilor prin corespondenţă.
Plicul electoral se consideră invalid dacă: nu are ştampila comisiei secţiei de votare; a fost trimis prin poştă de un alegător al cărui nume nu figurează în registrul alegătorilor prin corespondenţă; a fost trimis prin poştă de un alegător care a trimis un plic electoral deja înregistrat în registrul alegătorilor prin corespondenţă.

Plicurile electorale invalide nu se deschid şi nu se introduc în urnă. Plicurile se numerotează, iar în procesul-verbal se menţionează motivele pentru care acestea nu au fost considerate valide (Legea privind alegerea membrilor Parlamentului, art.48).

Bază legală

- Legea privind alegerea membrilor Parlamentului 

http://web.cvk.lv/pub/public/28126.html

- Legea din 2004 privind registrul electoral 
http://www.legislationline.org/documents/action/popup/id/3817

LITUANIA

▪ Cetăţenii cu reşedinţa permanentă în străinătate pot vota prin corespondenţă la alegerile prezidenţiale, europene şi referendumuri.

Cetăţenii cu reşedinţa temporară în străinătate pot vota prin corespondenţă la alegerile parlamentare.

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Cu cel puţin 15 zile înainte de data alegerii, misiunea diplomatică transmite Comisiei Electorale Centrale lista electorală consulară întocmită la misiunea diplomatică, precum şi informaţii privind verificarea corectitudinii acesteia (Legea nr.I-27219/1992 privind alegerea membrilor Parlamentului, art.33).

▪ La misiunile diplomatice ale Lituaniei, alegătorilor li se asigură accesul  la documentele electorale şi la plicurile pentru votul prin corespondenţă, cu cel puţin 20 de zile înainte de data desfăşurării alegerilor. Alegătorilor care se află la bordul navelor acest termen nu poate fi mai mic de 15 zile (Legea nr.I-27219/1992 privind alegerea membrilor Parlamentului, art.59).
Comisiile electorale înfiinţate de misiunile diplomatice şi consulare înmânează documentele electorale alegătorilor care le-au notificat locul de reşedinţă sau, la solicitarea alegătorilor, trimit şi primesc aceste documente prin poştă (Legea nr.I-27219/1992 privind alegerea membrilor Parlamentului, art.70).

▪ La alegerile parlamentare din anul 2012, din cei aproximativ 300.000 de alegători cu reşedinţa în străinătate, un număr de 17.008 alegători (cu reşedinţa permanentă/temporară în străinătate) au solicitat înscrierea pe listele electorale.

Legea privind alegerile prezidenţiale – Prevederi referitoare la votul prin corespondenţă al cetăţenilor lituanieni cu reşedinţa în străinătate

▪ Certificatul de alegător este documentul eliberat de o comisie electorală în care se specifică lista electorală pe care este înscris orice cetăţean. Certificatul de alegător, condiţie obligatorie pentru exercitarea dreptului de vot, include următoarele informaţii : numele şi prenumele alegătorului, data naşterii, adresa alegătorului, oraşul sau regiunea în care alegătorul îşi exercită votul, numele şi numărul secţiei de votare pe a cărei listă de alegători este înscris numele persoanei în cauză, precum şi adresa secţiei de votare ; numărul la care alegătorul este înscris pe lista de alegători. (art.235)

▪ Misiunile diplomatice ale Lituaniei eliberează/trimit prin poştă certificatele de alegător ale cetăţenilor lituanieni cu reşedinţa în străinătate, cu condiţia ca aceştia să fi comunicat misiunii diplomatice adresele de domiciliu. Eliberarea certificatelor de alegător trebuie încheiată cu cel puţin 20 de zile înainte de data desfăşurării alegerilor. (art. 236) 

▪ Cetăţenii lituanieni cu reşedinţa în străinătate sunt înregistraţi pe listele electorale ale oraşului Vilnius. 
Cu cel puţin 15 zile înainte de data alegerii, fiecare misiune diplomatică transmite Comisiei Electorale Centrale lista electorală întocmită la misiune, precum şi informaţii privind verificarea corectitudinii acesteia. Lista poate fi completată cu numele alegătorilor care nu se pot întoarce în Lituania în perioada votului prin corespondenţă sau care nu pot fi prezenţi în ziua alegerilor, şi care urmează să voteze la misiunile diplomatice. (Legea privind alegerile prezidenţiale, art. 238 )
▪ Misiunile diplomatice ale Lituaniei trebuie să asigure accesul alegătorilor cu reşedinţa în străinătate la documentele şi plicurile electorale necesare exercitării votului prin corespondenţă, cu cel puţin 15 zile înainte de data desfăşurării alegerilor. (art.47)

▪ La solicitarea alegătorilor, misiunile diplomatice/consulare pot trimite şi accepta documentele electorale prin poştă. La recomandarea Ministerului Afacerilor Externe, Comisia Electorală Centrală întocmeşte lista misiunilor diplomatice/consulatelor în care urmează să se voteze şi stabileşte zilele de votare (nu mai puţin de 10) pentru fiecare misiune diplomatică/consulat. Şeful misiunii diplomatice răspunde de organizarea votului. (art. 541)

Bază legală

- Legea nr.I-27219/1992 privind alegerea membrilor Parlamentului 

http://www3.lrs.lt/pls/inter3/dokpaieska.showdoc_l?p_id=375269

- Legea nr.I-28/1992 privind alegerile prezidenţiale

http://www3.lrs.lt/pls/inter3/dokpaieska.showdoc_l?p_id=241271

- Legea nr.IX-1837/2003 privind alegerile pentru Parlamentul European
http://www3.lrs.lt/pls/inter3/dokpaieska.showdoc_l?p_id=375934

LUXEMBURG

▪ Cetăţenii cu reşedinţa permanentă/temporară în străinătate pot vota prin corespondenţă la alegerile legislative, europene (Legea electorală din 2003, art.1.4 art.3 şi art.168, paragraf 2, litera b) şi referendumuri (Legea din 4 februarie 2005 privind referendumul la nivel naţional, art.47).
▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Dispoziţii ale Legii electorale din 2003 privind votul prin corespondenţă
- Orice alegător admis pentru votul prin corespondenţă trebuie să anunţe Colegiul primarului şi al consilierilor locali al comunei în care este înscris pe lista electorală şi să solicite, prin scrisoare trimisă prin poştă, scrisoarea de convocare. Se consideră comună de înscriere, comuna de domiciliu, comuna ultimului domiciliu sau comuna natală/oraşul Luxemburg (Legea electorală, art.169).

Cererea, făcută pe hârtie simplă sau pe un formular preimprimat obţinut de la administraţia comunală la care alegătorul este convocat să voteze, include numele, prenumele, data şi locul naşterii, profesia şi domiciliul alegătorului, precum şi adresa la care trebuie trimisă scrisoarea de convocare. Persoana cu reşedinţa în străinătate trebuie să prezinte şi o copie certificată a paşaportului valid. În declaraţia scrisă şi semnată, solicitantul trebuie să declare sub jurământ că nu este decăzut din drepturile electorale (art.170).
- Cererea de înscriere pe lista electorală trebuie să ajungă la Colegiul primarilor şi al consilierilor locali cel mai devreme cu 10 săptămâni şi cel mai târziu cu 30 de zile înainte de data desfăşurării scrutinului (art.171).
- După primirea cererii, Colegiul primarilor şi al consilierilor locali verifică dacă: aceasta conţine toate informaţiile legale; este însoţită de documentele necesare;  solicitantul este înscris în listele electorale.

Dacă solicitantul îndeplineşte condiţiile de elector, Colegiul primarului şi al consilierilor locali îi trimite, cu cel târziu 20 de zile înainte de data scrutinului, într-un plic recomandat, scrisoarea de convocare, lista candidaţilor şi instrucţiunea anexată la Legea electorală, un plic electoral ştampilat, precum şi un plic pentru transmiterea plicului electoral purtând menţiunea „Alegeri – Vot prin corespondenţă”; plicul electoral exterior poartă în colţul din dreapta jos menţiunea biroului de votare destinatar al votului, iar în colţul din stânga sus, numărul de ordine, numele, prenumele şi adresa alegătorului, cu parafa preşedintelui biroului principal de vot al comunei.

Dacă solicitantul nu îndeplineşte condiţiile votului prin corespondenţă, Colegiul primarului şi al consilierilor locali îi notifică respingerea cererii, cu cel târziu 25 de zile înainte de data scrutinului (art.172).
- Plicurile electorale trebuie să fie mate şi uniforme pentru toţi alegătorii. Plicurile, precum şi buletinele de vot necesare votului prin corespondenţă se depun la preşedintele biroului principal al circumscripţiei, care le transmite Colegiilor primarilor care le solicită (art.173).
- Alegătorii care au depus cereri de admitere la votul prin corespondenţă sunt înscrişi, de către Colegiul primarului şi al consilierilor locali, în lista alegătorilor care fac parte din această categorie. Lista conţine numele, prenumele, data şi locul naşterii, domiciliul fiecărui alegător, precum şi menţiunea referitoare la modul de soluţionare a fiecărei cereri de admitere.

Cu cel puţin 10 zile înainte de scrutin, Colegiul primarului şi al consilierilor locali trimite lista alegătorilor prin corespondenţă preşedintelui biroului principal al circumscripţiei, care le reuneşte într-o singură listă, în ordine alfabetică şi numerică.

Lista alegătorilor prin corespondenţă se depune la biroul de votare special din fiecare circumscripţie.

Alegătorii de pe această listă nu pot alege o altă modalitate de a vota (Art.174).
- După completarea buletinului de vot, alegătorul introduce în plicul electoral, buletinul de vot pliat în patru, cu timbrul în exterior.

Alegătorul introduce acest plic în plicul exterior de transmitere şi expediază plicul în regimul unei simple scrisori (art.176).
- Plicurile care conţin buletine de vot sunt păstrate, până în ziua scrutinului, la biroul oficiilor poştale ale biroului de vot destinatar al votului. În ziua scrutinului, după începerea operaţiunilor şi cel târziu la ora 14,00, un agent al oficiului poştal transportă plicurile la biroul de votare indicat pe plicul electoral.

Agentul predă plicurile preşedintelui biroului, care îi eliberează bonul de primire în formele obişnuite prevăzute pentru scrisorile recomandate. În procesul-verbal privind operaţiunile de votare, se face menţiune despre acest lucru (art.177).
- Biroul de votare verifică dacă numărul plicurilor predate de agentul poştal corespunde numărului alegătorilor admişi pentru votul prin corespondenţă aşa cum rezultă din lista depusă la biroul de votare.

Dacă se constată o diferenţă, preşedintele face menţiune despre aceasta în lista menţionată şi în procesul-verbal privind operaţiunile de votare (art.178).
- Un membru al biroului de votare deschide plicul exterior şi aduce la cunoştinţa biroului numele, prenumele şi numărul de ordine ale alegătorului. Pe lista alegătorilor admişi la votul prin corespondenţă se marchează numele alegătorului.

Plicurile care conţin buletinele de vot, extrase din plicurile electorale exterioare, se introduc într-o urnă specială (art.179).
- În prezenţa tuturor membrilor biroului, unul din membri amestecă aceste plicuri puse la un loc; apoi, pe rând, deschide fiecare plic, scoate, prin glisare, buletinul de vot pe care, fără a-l deschide, îl introduce în urnă.

Conţinutul oricărui plic electoral care conţine două sau mai multe buletine de vot este imediat distrus. Aceste operaţiuni sunt menţionate în procesul-verbal (art.180).
- Pe fiecare plic care a ajuns la biroul poştal al biroului de votare destinatar al votului după ora 14,00 din ziua scrutinului, se aplică o ştampilă indicând data şi ora sosirii; acestea se predau preşedintelui biroului principal al circumscripţiei.

Operaţiune face obiectul unui proces-verbal, care cuprinde lista alegătorilor ale căror plicuri au fost predate preşedintelui biroului principal al circumscripţiei.


▪ La ultimele alegeri parlamentare din 2013, au fost numărate 16.731 voturi prin corespondenţă.  
În acest număr sunt incluse voturile persoanelor care, aflate în străinătate din motive profesionale/personale au solicitat să voteze prin corespondenţă şi ale persoanelor de peste 75 de ani care, în baza legii, pot vota prin corespondenţă.
Bază legală

- Legea electorală din 18 februarie 2003, cu modificările ulterioare

(Loi électorale du 18 février 2003
http://eli.legilux.public.lu/eli/etat/leg/loi/2003/02/18/n2/jo)
- Legea din 4 februarie 2005 privind referendumul la nivel naţional
(Loi du 4 février 2005 relative au référendum au niveau national.

http://eli.legilux.public.lu/eli/etat/leg/loi/2005/02/04/n1/jo

MAREA BRITANIE
▪ Cetăţenii cu reşedinţa permanentă/temporară în străinătate, care au avut reşedinţa pe teritoriul Regatului în ultimii 15 ani şi care sunt înscrişi pe o listă electorală consulară/în listele electorale ale comunei de origine, pot vota prin corespondenţă la alegerile parlamentare şi europene.
Alte metode de exercitare a votului de către cetăţenii cu reşedinţa în străinătate sunt votul prin procură şi votul personal; în acest ultim caz, numai dacă, la data alegerilor, aceştia se află în Marea Britanie 
De la 1 aprilie 2002, după modificarea Legii din 1985 privind reprezentarea poporului, cetăţenii britanici expatriaţi au dreptul de a vota la alegerile parlamentare pentru Camera Comunelor, cu condiţia de a nu fi părăsit teritoriul naţional de mai mult de 15 ani
. 

Membrii forţelor armate şi personalul statului, precum şi soţii/soţiile acestora nu sunt supuşi condiţiei de 15 ani.
▪ Exercitarea dreptului de vot este subordonată înscrierii pe listele electorale. Cetăţenii britanici stabiliţi în străinătate se pot înscrie ca alegători cu reşedinţa în străinătate pe listele electorale ale circumscripţiei în care au fost înregistraţi înainte de a pleca din ţară, cu condiţia să nu fi părăsit ţara de mai mult de 15 ani.
Alegătorii stabiliţi în străinătate, similar celor din Marea Britanie, trebuie să se înscrie pe listele electorale în fiecare an. Orice cetăţean britanic cu reşedinţa în străinătate care solicită înregistrarea trebuie să prezinte elemente de identificare personală (numărul naţional de asigurare şi data naşterii) şi să facă o declaraţie. Autoritatea electorală locală are obligaţia de a ţine un registru separat al alegătorilor britanici cu reşedinţa în străinătate care au locuit/locuiesc în zona teritorială de competenţă a acesteia. În acest scop, anual, trimite acestora un formular de reînnoire a înscrierii, timp de 15 ani.
Cei care nu au fost niciodată înscrişi ca alegători în Marea Britanie nu au această posibilitate, cu excepţia cazului în care au părăsit ţara înainte de împlinirea vârstei de 18 ani, caz în care se pot înregistra în circumscripţia de domiciliu a părinţilor, păstrându-se şi condiţia de a nu fi părăsit ţara de mai mult de 15 ani.

Legea din 2000 privind reprezentarea poporului

“Anexa 2 – Înregistrarea alegătorilor cu reşedinţa în străinătate

Introducere 
Art.1. Legea din 1985 privind reprezentarea poporului se modifică după cum urmează:

Dreptul de a vota la alegerile parlamentare

Art.2. Articolul 1 se înlocuieşte după cum urmează:

 (1) Orice persoană are dreptul de a vota ca alegător la alegerile parlamentare în orice circumscripţie dacă:

a. dobândeşte calitatea de alegător cu reşedinţa în străinătate într-o circumscripţie, la data depunerii declaraţiei prevăzute de secţiunea 2 a prezentei legi (“data relevantă”):

b. la această dată şi în ziua scrutinului

i) nu este decăzută din dreptul de a vota

ii) are cetăţenie britanică şi

c. la data scrutinului este înregistrată în registrul alegătorilor parlamentari din respectiva circumscripţie.

(2) În sensul prezentei legi, o persoană dobândeşte calitatea de alegător cu reşedinţa în străinătate într-o circumscripţie la data relevantă dacă:

a. la această dată nu are reşedinţa în Marea Britanie şi

b. îndeplineşte unul din următoarele seturi de condiţii.

(3) Primul set de condiţii:

a. alegătorul este inclus în registrul alegătorilor parlamentari, având adresa în raza circumscripţiei în cauză;

b. înscrierea în registru s-a făcut pe baza faptului că acesta a fost rezident sau este tratat ca rezident în scopul înregistrării, la respectiva adresă;

c. înscrierea în registru a fost valabilă pe o perioadă de 15 de ani care expiră chiar înainte de data relevantă şi

d. ulterior încetării valabilităţii înregistrării nu s-a efectuat nici o altă înregistrare în registrul alegătorilor parlamentari pe baza faptului că acesta a fost rezident sau este tratat ca rezident în scopul înregistrării la orice altă adresă. 

(4) Al doilea set de condiţii:

a. a avut ultima reşedinţă în Marea Britanie în cursul ultimilor 15 de ani care expiră chiar înainte de data relevantă;

b. nu a fost inclus în registrul alegătorilor parlamentari în ultima zi de reşedinţă pe teritoriul Marii Britanii numai din motive legate de vârstă;

c. la această dată, adresa de reşedinţă era situată în raza teritorială a circumscripţiei în cauză şi adresa unuia din părinţi/tutorelui figura în registrul alegătorilor parlamentari sau în registrul alegătorilor guvernului local valabil la data respectivă.

(5) Referirea făcută la paragraful 1 referitoare la incapacitatea legală de a vota a unei persoane nu include referirea la neîmplinirea vârstei de 18 ani; şi referirea făcută la paragraful 4 la registrul alegătorilor guvernului local include o referire la registrul alegătorilor pregătit pentru alegerile locale.”
▪ Anterior datei desfăşurării alegerilor, alegătorilor înscrişi în registrul cetăţenilor britanici cu reşedinţa în străinătate li se trimit notificări în acest sens.
▪ Plicul electoral este trimis de autoritatea electorală competentă a consiliului local cu 4 zile înainte de data desfăşurării alegerii. După completarea buletinului de vot şi sigilarea plicului, acesta se trimite autorităţii electorale competente din cadrul consiliului local.

Cetăţenii britanici cu reşedinţa în străinătate pot vota prin corespondenţă sau prin procură. Comisia Electorală recomandă utilizarea votului prin procură, dată fiind perioada scurtă dintre data trimiterii şi cea a returnării plicului electoral.
▪ Voturile prin corespondenţă sunt contabilizate în circumscripţia în care cetăţenii au fost înregistraţi înainte de plecarea de pe teritoriul naţional. 
▪ Potrivit estimărilor Comisiei Electorale, în februarie 2015, numărul cetăţenilor britanici cu reşedinţa în străinătate era de circa 5,5 milioane, din care mai puţin de 20.000 erau înregistraţi în registrele electorale.

Bază legală 
- Legea din 2002 privind alegerile pentru Parlamentul European 

http://www.legislation.gov.uk/ukpga/2002/24/contents

- Legea din 2000 privind reprezentarea poporului
(Representation of the People Act 2001 
http://www.legislation.gov.uk/ukpga/2000/2/contents)

- Electoral Administration Act
OLANDA

▪ Cetăţenii olandezi cu reşedinţa permanentă/temporară în străinătate au dreptul de a vota – prin corespondenţă, prin procură şi electronic - la alegerile parlamentare şi europene. Aceştia trebuie să solicite înscrierea în registrul municipalităţii Haga pentru fiecare scrutin parlamentar/european. 

▪ Potrivit articolelor 50-55 din Constituţie, membrii Camerei Reprezentanţilor sunt aleşi de toţi cetăţenii olandezi, inclusiv de cetăţenii olandezi stabiliţi în străinătate, în timp membrii Senatului sunt aleşi prin vot indirect (conform sistemului proporţional cu scrutin de listă şi vot preferenţial), de un corp de electori format din reprezentanţi ai consiliilor regionale. 

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 


▪ Potrivit prevederilor legii electorale, cetăţenii stabiliţi în străinătate sunt înscrişi, la cerere, pe lista electorală a circumscripţiei Haga, cu 6 luni înainte de data alegerilor.
▪ Pentru fiecare alegere pentru Camera Reprezentanţilor, Consiliul municipal executiv al oraşului Haga întocmeşte listele electorale ale alegătorilor cu reşedinţa în străinătate (pe baza cererilor scrise transmise de aceştia). 
Cererea se completează cu cel mult 6 luni înainte de data scrutinului şi se depune la şeful misiunii consulare competent teritorial. Şeful misiunii transmite cererea cât de rapid posibil, executivului municipal al oraşului Haga. Cererea trebuie să ajungă la municipalitate cel târziu cu 6 săptămâni înainte de data scrutinului.
Autorităţile municipale decid asupra cererii, în termen de 7 zile de la primirea acesteia. În cazul în care cererea este acceptată, solicitantului i se trimite un certificat de vot prin corespondenţă (Legea electorală din 1989,  Capitolul D – Înregistrarea alegătorilor, Art. D.3).
▪ Dispoziţii legale referitoare la votul prin corespondenţă al cetăţenilor cu reşedinţa în străinătate (Legea electorală din 1989, Capitolul M – Votul prin corespondenţă, Secţiunea 2 - Votul prin corespondenţă în afara graniţelor ţării).
- După consultarea ministrului de interne, ministrul afacerilor externe poate stabili misiunile diplomatice/consulare în cadrul cărora se înfiinţează comisii electorale/secţii de votare pentru votul prin corespondenţă. Notificarea privind misiunile diplomatice/consulare desemnate se publică în Gazeta Guvernului.
De asemenea, se poate înfiinţa o comisie electorală/secţie de votare pentru persoanele cu drept de vot care domiciliază într-o altă ţară decât cea în care îşi are sediul misiunea diplomatică sau consulară a Olandei. 

Membrii şi membrii supleanţi ai comisiei electorale pentru votul prin corespondenţă sunt numiţi înaintea fiecărei alegeri, de către ministrul afacerilor externe sau de ministrul de interne (art.M.13).
- Primarul oraşului Haga/persoana oficială desemnată de acesta trimite şefului misiunii diplomatice/consulare, prin poşta diplomatică, cât de curând posibil, toate cererile aprobate ale persoanelor cu reşedinţa în străinătate (art.M.14).
- Alegătorul care îşi exprimă votul prin corespondenţă la o misiune diplomatică sau consulară a Olandei din străinătate sau la Reprezentanţa Olandei în Antilele Olandeze sau Aruba primeşte, de la primăria oraşului Haga, un plic de expediere care poartă adresa preşedintelui comisiei electorale pentru votul prin corespondenţă înfiinţată în ţara respectivă. După îndeplinirea procedurilor prevăzute de lege, alegătorul trimite plicul preşedintelui comisiei electorale pentru votul prin corespondenţă (Art.M.15).
- Procedura de vot şi de pregătire a plicului electoral (identică pentru votul prin corespondenţă în ţară şi în străinătate) este reglementată de art.M 7 din Legea electorală: 
„Art.M.7

1. Alegătorul votează pe buletinul de vot trimis, colorând în roşu pătratul alb aflat în partea opusă numelui candidatului pe care doreşte să îl voteze.

2. Apoi, împătureşte buletinul de vot în aşa fel încât să nu fie vizibile numele candidaţilor şi introduce buletinul în plicul special (pentru buletinul de vot).

3. Pe certificatul de vot prin corespondenţă, alegătorul declară, sub semnatură, că a completat personal buletinul de vot.

4. Certificatul de vot prin corespondenţă şi plicul care conţine buletinul de vot sunt introduse în plicul electoral exterior care, sigilat, se trimite primarului oraşului Haga sau şefului misiunii consulare cu competenţă pe teritoriul în care se află reşedinţa alegătorului şi care va dispune ca plicul să fie trimis cât de curând posibil, primarului oraşului Haga.

5. Alegătorul trebuie să se asigure că plicul exterior este timbrat corespunzător.”

Bază legală
- Legea electorală din 1989 
(Act of 28 September 1989 containing new provisions governing the franchise and elections (Elections Act), Last amended by Act of 29 October 2009
http://www1.umn.edu/humanrts/research/Netherlands/Netherlands_Elections%20Act_1989am2009.pdf)

POLONIA

▪ Cetăţenii polonezi cu reşedinţa temporară/permanentă în străinătate pot vota la alegerile legislative, prezidenţiale, europene şi la referendumuri. Votul se exercită personal, în cadrul misiunilor diplomatice/consulare ale Poloniei sau prin corespondenţă.
▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 


▪ Pentru alegerile parlamentare, prezidenţiale şi europene, ministrul afacerilor externe, după consultarea Comisiei Electorale Naţionale, stabileşte secţiile de votare pentru cetăţenii polonezi din străinătate. O secţie de votare se poate înfiinţa dacă în zona consulară respectivă există cel puţin 15 alegători şi dacă există posibilitatea ca, imediat după încheierea colectării rezultatelor, rezultatele să fie prezentate comisiei electorale înfiinţată în zona de responsabilitate teritorială a postului consular în cauză.

▪ Pentru a-şi putea exercita dreptul de vot, cetăţenii cu reşedinţa permanentă/temporară în străinătate trebuie să se înscrie pe lista electorală întocmită de şeful postului consular. Înscrierea are la bază cererea personală (făcută oral, scris, prin telefon, fax sau e-mail), prezentată cel târziu cu 3 zile înainte de data scrutinului. Cererea include numele şi prenumele, numele tatălui, data naşterii, numărul asigurării sociale, adresa alegătorului din străinătate, numărul paşaportului polonez valid, locul şi data emiterii acestuia, iar în cazul cetăţenilor polonezi cu domiciliul temporar în străinătate – locul de înregistrare a alegătorului în registrul electoral. (Codul electoral, art.35) 

Alegătorii cu reşedinţa în străinătate, posesori de paşapoarte poloneze valide, primesc, la cerere, înainte de întocmirea listei de alegători, un certificat privind dreptul de a vota la locul de reşedinţă; certificatul se eliberează de către şeful postului consular care întocmeşte lista de alegători. (Codul electoral, art.32.1, art.35.3).
Secţiile de vot înfiinţate în străinătate fac parte din circumscripţia electorală a oraşului Varşovia. (Codul electoral, art.14.1 şi 78.2)

▪ Cu cel târziu 21 de zile înainte de data scrutinului, şeful postului consular trebuie să comunice alegătorilor cu reşedinţa în zona sa de responsabilitate informaţii privind posibilitatea de a vota prin corespondenţă, precum şi principiile care stau la baza exercitării acestui drept. (Codul electoral, art.62)

▪ Alegătorii cu reşedinţa în străinătate pot notifica intenţia de a vota prin corespondenţă şefului postului consular competent teritorial, cu 15 zile înainte de data scrutinului. Pe baza notificării, şeful postului consular înscrie alegătorul pe lista de alegători corespunzătoare zonei sale de competenţă. În acest caz, nu au aplicabilitate prevederile legale referitoare la cererea de înscriere pe lista electorală (Codul electoral, art.63)

▪ În cazul în care, în aceeaşi zi, se desfăşoară două tipuri de alegeri, alegătorul care doreşte să voteze prin corespondenţă trebuie să indice în notificare dacă doreşte să voteze prin corespondenţă la ambele tipuri de scrutin sau numai la unul dintre acestea. (Codul electoral, art.64) 

▪ Cu cel târziu 10 zile înainte de data scrutinului, şeful postului consular trimite alegătorilor înscrişi pe lista electorală care şi-au exprimat intenţia de a vota prin corespondenţă, un plic electoral care conţine: un plic de expediere pe care este tipărită adresa postului consular; buletinul/buletinele de vot; un plic pentru buletinul de vot; formularul declaraţiei privind exercitarea votului în mod personal şi secret; instrucţiuni de vot.

Pe lista electorală, în dreptul alegătorilor care şi-au exprima intenţia de a vota prin corespondenţă, se face o adnotare privind expedierea plicului electoral. (Codul electoral, art.65)


Pentru fiecare tip de alegeri, se trimit plicuri electorale separate.


▪ Alegătorul care votează prin corespondenţă completează (personal şi secret) buletinul de vot, îl introduce în plicul pentru buletinul de vot pe care îl sigilează şi apoi, îl introduce în plicul de expediere împreună cu declaraţia semnată. Plicul se trimite prin poştă la postul consular; cheltuielile de trimitere se suportă de către alegător.


De asemenea, alegătorul poate depune plicul electoral, personal, la comisia electorală.  


După încheierea votării, şeful postului consular trimite plicurile la comisia electorală consulară. 

Plicurile cu buletinele de vot extrase din plicurile de expediere prezentate de şeful postului consular sunt introduse în urna specială pentru voturile prin corespondenţă exprimate în străinătate. (Codul electoral, art.66)


▪ Condiţiile de desfăşurare a votului prin corespondenţă exercitat de cetăţenii polonezi cu reşedinţa în străinătate se stabilesc de Comisia Naţională Electorală, după consultarea ministrului afacerilor externe. (Codul electoral, art.68)


▪ La alegerile parlamentare din 2011, şi-au exercitat dreptul de vot 126.274 alegători cu reşedinţa în străinătate, ceea ce reprezintă 10% din voturile exprimate pentru candidaţii pentru Camera Deputaţilor în circumscripţia Varşovia 1 şi 15% din voturile exprimate pentru candidaţii pentru Senat în circumscripţia Varşovia-centru.

Baza legală


- Codul electoral


(Act of 5 January, 2011,  Election Code

www.legislationline.org/.../Poland%20Elections)

PORTUGALIA

▪ Dreptul de vot al cetăţenilor cu reşedinţa în străinătate este consacrat constituţional la art.10: „Cetăţenii portughezi care se află sau domiciliază în străinătate se bucură de protecţia statului în exercitarea drepturilor şi sunt supuşi obligaţiilor care nu sunt incompatibile cu absenţa acestora din ţară.”

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Cetăţenii cu reşedinţa permanentă/temporară în străinătate pot vota prin corespondenţă numai la alegerile legislative (la alegerile prezidenţiale, europene şi la referendumuri, votul se exercită personal). 
▪ Potrivit art.172 – Regimul aplicabil în afara teritoriului portughez - din Legea electorală nr.14/1979, „în circumscripţiile stabilite pentru alegătorii cu reşedinţa în afara teritoriului portughez, organizarea procesului electoral, campania electorală şi alegerile se reglementează prin lege executivă, cu respectarea principiilor prevăzute în prezenta lege”. 

▪ Pentru a-şi putea exercita votul prin corespondenţă, cetăţenii portughezi cu reşedinţa în străinătate trebuie să se înscrie pe listele electorale întocmite de misiunile consulare/ambasadele teritorial competente. 
Cetăţenii cu reşedinţa în străinătate sunt arondaţi în cele două circumscripţii electorale instituite în acest scop: Circumscripţia “Europa” (pentru cetăţenii portughezi stabiliţi în toate statele europene) şi Circumscripţia “În afara Europei” (pentru cetăţenii portughezi stabiliţi în toate celelalte state şi în Macao). 

▪ Plicul electoral este trimis cetăţenilor portughezi din străinătate de către Ministerul de Interne, prin cel mai rapid serviciu poştal, prin scrisoare recomandată. Plicul conţine: buletinul de vot, un plic pentru buletinul de vot (de culoare verde) şi un plic de expediere la Ministerul de Interne, inscripţionat cu menţiunea “Comisia de colectare şi de numărare a voturilor rezidenţilor din străinătate – în Circumscripţia electorală “Europa”/Circumscripţia electorală “În afara Europei”; sunt, de asemenea, inscripţionate numele şi adresa alegătorului, denumirea consulatului, ţara şi numărul alegătorului de pe lista electorală. În plic este obligatorie introducerea unei fotocopii a cărţii de alegător. Plicurile electorale sunt transmise apoi, de către Ministerul de Interne, la comisiile de colectare şi numărare a voturilor cetăţenilor cu reşedinţa în străinătate (Decretul-Lege nr.95-C/76 din 30 ianuarie privind organizarea procesului electoral în străinătate, art.8).

▪ Suplimentar cazurilor de anulare a buletinelor de vot prevăzute în Legea electorală, în cazul votului prin corespondenţă sunt anulate: buletinele de vot care nu au ajuns la destinaţie în termenul legal prevăzut sau care sunt introduse în plicuri incorect închise. (Decretul-Lege nr.95-C/76 din 30 ianuarie privind organizarea procesului electoral în străinătate, art.9).
▪ La alegerile parlamentare din 2011, din 75.053 alegători cu reşedinţa în străinătate înscrişi în circumscripţia “Europa”, au participat la scrutin 18.191 alegători (24,24%). 

Numărul total al acestor alegători era de 195.111 (75.053 în circumscripţia ”Europa” şi 120.058 în circumscripţia ”În afara Europei”).
Bază legală

- Constituţie

(Constitution of the Portuguese Republic)

http://www.en.parlamento.pt/Legislation/CRP/Constitution7th.pdf


- Legea electorală nr.14/79 din 16 mai 1979
 
(Assembly of the Republic Electoral Law,  Law no. 14/79 of 16 May 1979

http://www.en.parlamento.pt/Legislation/LeiEleitoralARen.pdf

- Decretul-Lege nr.95-C/76 din 30 ianuarie privind organizarea procesului electoral în străinătate
(ORGANIZAÇÃO DO PROCESSO ELEITORAL NO ESTRANGEIRO

Decreto-lei n.º 95-C/76, de 30 de Janeiro, (excertos)
http://www.portaldoeleitor.pt/Documents/DecretosLei/AssembleiaRepublica/44-ard-org-processo-eleitoral-estrangeiro.pdf

SLOVACIA

▪ Cetăţenii cu reşedinţa permanentă în străinătate pot vota numai prin corespondenţă la alegerile parlamentare şi la alegerile pentru Parlamentul European. 
În acest scop, trebuie să solicite înscrierea în registrul electoral al cetăţenilor din străinătate.
Cetăţenii care, în ziua alegerilor, se află temporar în străinătate pot vota prin corespondenţă, cu condiţia de a fi solicitat acest lucru, în scris, municipalităţii în a cărei rază teritorială îşi are adresa permanentă. Solicitarea trebuie depusă cu cel puţin 50 de zile înainte de data desfăşurării alegerilor.

Textul de reglementare este art.27 din Legea 333/2004 privind alegerile pentru Consiliul Naţional:

“Art.27 – Metoda de vot

1. (…)

2. În străinătate, alegătorul poate vota prin corespondenţă.

3. Votul prin corespondenţă se poate exercita de:

a. alegătorul fără reşedinţă permanentă în Republica Slovacia, care, la cerere, a fost înregistrat în registrul electoral special prevăzut la art.10 sau

b. alegătorul cu reşedinţa permanentă în Republica Slovacia care, în perioada alegerilor, se află în afara graniţelor ţării şi care adresat municipalităţii în care are reşedinţa permanentă, o cerere de a vota prin corespondenţă. (…)”

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Înscrierea în registrul special al alegătorilor cu reşedinţa permanentă în străinătate este reglementată de dispoziţiile art.10 din Legea nr.333/2004 privind alegerile pentru Consiliul Naţional. Astfel:
- Registrul special al alegătorilor care nu au reşedinţa permanentă în Republica Slovacia este ţinut de Consiliul oraşului Bratislava.
- În registrul electoral special sunt înscrise următoarele informaţii: numele şi prenumele alegătorului; codul numeric personal sau, în lipsa acestuia, data naşterii; adresa reşedinţei permanente din străinătate.

- Înscrierea în registrul electoral special se face pe baza cererii depuse de alegător cu cel târziu 50 de zile înainte de data scrutinului. La cerere se anexează un atestat (în limba slovacă) prin care se certifică faptul că alegătorul nu are reşedinţa permanentă în Republica Slovacia; o fotocopie a paginii din documentul naţional de călătorie valid care cuprinde informaţii personale sau o fotocopie a certificatului de cetăţenie. 
▪ Procedura de vot prin corespondenţă pentru cetăţenii cu reşedinţa permanentă în străinătate este reglementată de dispoziţiile art.34 din Legea nr.333/2004 privind alegerile pentru Consiliul Naţional, potrivit cărora:
- Cu cel târziu 35 de zile înainte de data scrutinului, Consiliul oraşului Bratislava trimite alegătorului din străinătate înscris în registrul electoral special, următoarele materiale electorale: un plic mat, care poartă ştampila municipalităţii; buletinul de vot; plicul exterior ce trebuie expediat; instrucţiuni privind procedura de vot.
Plicul exterior poartă inscripţia “Vot prin corespondenţă”, fiind, de asemenea, preimprimate adresa autorităţii locale a oraşului Bratislava - ca destinatar - şi adresa alegătorului - ca expeditor.

După introducerea buletinului de vot în plicul ştampilat, alegătorul introduce plicul închis în plicul exterior şi îl expediază prin poştă. Taxele poştale se achită de către alegător.

- La stabilirea rezultatelor alegerilor, se numără buletinele de vot primite cel târziu în ultima zi lucrătoare care precede data scrutinului. 

- În ziua scrutinului, Consiliul oraşului Bratislava depune plicurile electorale primite şi registrul electoral special, la comisia electorală districtuală desemnată de primarul oraşului. 

- În prezenţa unui reprezentant al Consiliului oraşului Bratislava, comisia electorală districtuală încercuieşte în registrul electoral special numerele alegătorilor care au votat prin corespondenţă. Apoi, deschide plicurile electorale şi extrage plicurile care conţin buletinele de vot; reprezentantul Consiliului oraşului Bratislava introduce aceste plicuri în urnă.

- Comisia electorală districtuală începe numărătoarea voturilor imediat după introducerea plicurilor în urnă. 
▪ Pentru cetăţenii care se află temporar în străinătate, procedura de vot este, în general aceiaşi aceiaşi, cu excepţia celei referitoare la solicitarea exercitării votului prin corespondenţă. Astfel, potrivit art.35 din Legea nr.333/2004 privind alegerile pentru Consiliul Naţional, pentru a vota prin corespondenţă, “alegătorul cu reşedinţa permanentă în Republica Slovacia care se află în străinătate în timpul alegerilor, poate face o cerere scrisă în acest sens, pe care o adresează municipalităţii în care are reşedinţa permanentă. Cererea se depune cu cel târziu 50 de zile înainte de data scrutinului.”
▪ Numărul alegătorilor cu reşedinţa în străinătate este estimat la 200.000-300.000. 

La ultimele alegeri parlamentare din martie 2012, numărul total al alegătorilor cu reşedinţa în străinătate care au votat prin corespondenţă a fost de 7.051, respectiv 0,27% din numărul total al voturilor exprimate.


Bază legală
- Legea nr.333/2004 privind alegerile pentru Consiliul Naţional al Republicii Slovacia
(Act  No. 333 in the Collection of Laws  Of 13 May 2004  On Elections to the National Council of the Slovak Republic 
http://www.legislationline.org/documents/action/popup/id/4419)
SLOVENIA

▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 


▪ Potrivit Legii electorale, cetăţenilor sloveni cu reşedinţa permanentă în străinătate (expatriaţilor) înscrişi în registrul alegătorilor li se trimit, la adresa reşedinţei permanente din străinătate, notificări privind desfăşurarea alegerilor parlamentare. Notificările conţin şi informaţii privind modul în care expatriaţii îşi pot exercita dreptul de a vota (personal, la ambasadele şi secţiile consulare ale Sloveniei, prin corespondenţă sau personal la secţiile electorale special înfiinţate pentru expatriaţii care, la data alegerilor se află în Slovenia).

▪ Cetăţenii sloveni cu drept de vot care au reşedinţa permanentă/temporară în străinătate pot vota prin corespondenţă dacă au îndeplinit următoarele condiţii: cu cel târziu 30 de zile înainte de data alegerilor, au notificat acest lucru Comisiei Electorale Naţionale (pentru cetăţenii cu reşedinţa temporară);  statul în care se află permanent/temporar nu se opune scrutinului sau scrutinul este autorizat prin acord internaţional. Acestor alegători li se trimit, în timp util, buletinul de vot şi cardul de vot. (Legea din 1992 privind alegerea membrilor Adunării Naţionale, art.82, paragraf 1)

▪ La stabilirea rezultatului votului prin corespondenţă, Comisia Electorală Naţională ia în considerare toate plicurile electorale sosite până în cea de-a opta zi de la alegeri, la orele 12,00.
▪ Buletinul de vot al alegătorului care votează prin corespondenţă este acceptat numai dacă plicul electoral în care a fost trimis conţine şi un card de vot verificat de misiunea diplomatică/consulară sau de un organism al statului în care acesta are reşedinţa permanentă sau temporară (Legea din 1992 privind alegerea membrilor Adunării Naţionale, art.82, paragraf 2).
▪ Prevederile legale privind alegerile în Slovenia se aplică corespunzător cetăţenilor care votează în străinătate prin corespondenţă (Legea din 1992 privind alegerea membrilor Adunării Naţionale, art.82, paragraf 3).
▪ Comisia electorală districtuală confirmă numărul alegătorilor care au votat prin corespondenţă şi rezultatele votului prin corespondenţă, luând în considerare plicurile electorale sosite prin poştă până în ziua care urmează datei alegerilor, orele 12,00 (Legea din 1992 privind alegerea membrilor Adunării Naţionale, art.87).

▪ Potrivit datelor furnizate de Ministerul de Interne, care răspunde de registrul electoral al cetăţenilor sloveni cu reşedinţa permanentă în străinătate, la alegerile parlamentare anticipate din iunie 2014, numărul cetăţenilor înscrişi era de 71.482 alegători.

Baza legală

- Legea din 1992 privind alegerea membrilor Adunării Naţionale 
(National Assembly Elections Act

http://legislationline.org/documents/action/popup/id/3825)

SPANIA

▪ Potrivit art.68, paragraf 5 din Constituţie:

- au calitatea de alegători toţi cetăţenii spanioli care se bucură de exerciţiul deplin al drepturilor civile şi politice;

- legea recunoaşte şi statul facilitează exercitarea dreptului de vot al cetăţenilor care se află în străinătate.

De asemenea, art.4.1 din Legea nr.40/14 decembrie 2006 prevede dreptul cetăţenilor spanioli cu reşedinţa în străinătate de a participa la toate alegerile în aceleaşi condiţii ca şi cetăţenii cu reşedinţa pe teritoriul naţional.

În sfârşit, potrivit dispoziţiilor art.31 din Legea din 2011 privind reprezentarea instituţională a poporului Registrul electoral este unic şi este format din Registrul alegătorilor cu reşedinţa în Spania şi Registrul alegătorilor cu reşedinţa în străinătate.  

▪ Cetăţenii spanioli cu drept de vot care au reşedinţa permanentă/temporară în străinătate pot vota prin corespondenţă la alegerile pentru 
Congresul Deputaţilor, pentru parlamentele Comunităţilor Automone, pentru Adunările oraşelor autonome Ceuta şi Melilla şi pentru Parlamentul European (art.75 din Legea din 2011 privind reprezentarea instituţională a poporului). 
Art.2 din Decretul regal nr.1621/2007, care reglementează procedura de vot pentru cetăţenii spanioli aflaţi temporar în străinătate, prevede că cetăţenii spanioli aflaţi în această situaţie au dreptul de a vota dacă sunt înregistraţi în Registrul consular ca nerezidenţi.
 ▪ Are aplicabilitate principiul dreptului de a vota al cetăţenilor cu reşedinţa permanentă/temporară în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 
▪ Dispoziţii din Legea din 2011 privind reprezentarea instituţională a poporului referitoare la votul prin corespondenţă al cetăţenilor cu reşedinţa temporară/permanentă în străinătate:
- Înregistrarea în Registrul electoral este obligatorie (art.32.1).
Consulatele cu statut diplomatic şi secţiile consulare ale reprezentanţelor diplomatice procedează la înregistrarea, ex officio, a cetăţenilor spanioli cu reşedinţa în raza teritorială de competenţă a acestora (art.32.3). 

Registrul alegătorilor cu reşedinţa în străinătate se actualizează de serviciile consulare, pe baza instrucţiunilor trimise de Biroul Electoral. Registrul electoral nu poate fi modificat în anul care precedă data alegerilor (art.36).
- La alegerile parlamentare, regionale şi europene, în termen de 25 de zile (cel târziu) de la data convocării alegerilor, cetăţenii spanioli înscrişi în registrul alegătorilor cu reşedinţa permanentă în străinătate trebuie să transmită comisiei provinciale electorale competente, cererea de a vota prin corespondenţă.  Formularul-tip al cererii este disponibil la ambasadă/consulat sau poate fi descărcat de pe site-ul Ministerului Afacerilor Externe şi al Cooperării.  Cererea trebuie însoţită de o copie a paşaportului/documentului naţional de identitate eliberat de autorităţile spaniole sau în lipsa acestuia, a certificatului de naţionalitate sau de înscriere în registrul consular al consulatului din ţara de reşedinţă (art.75.1).
- După primirea solicitării, comisiile provinciale electorale trimit pe adresa alegătorului înregistrat, documentele electorale, plicul/plicurile pentru votare, două certificate identice de înscriere în registrul alegătorilor cu reşedinţa permanentă în străinătate, precum şi două plicuri inscripţionate după cum urmează: un plic cu adresa comisiei electorale competente şi un plic cu adresa misiunii diplomatice/consulare din ţara de reşedinţă
Documentele menţionate se trimit prin poştă, în cel târziu 34 de zile de la data convocării alegerilor în provinciile în care nu au fost contestate candidaturile şi în cel târziu 40 de zile în toate celelalte provincii (art.75, paragrafele 2 şi 3).
- Procedura votului prin corespondenţă implică: introducerea în plicul inscripţionat cu adresa comisiei electorale competente, a plicului/plicurilor cu buletinul/buletinele de vot, a certificatului de înscriere în registrul electoral şi a copiei  paşaportului/documentului de identitate/naţionalitate; trimiterea plicului electoral, cel târziu cu 5 zile înainte de data scrutinului, la oficiul consular corespunzător (art.75, paragraf 4).
- Alegătorul care doreşte să depună personal plicul electoral poate face acest lucru în intervalul cuprins între 4 şi 2 zile înainte de data scrutinului. Plicul, care se depune la oficiul consular în al cărui registru este înscris, este introdus într-o urnă/cutie specială securizată (păzită de un funcţionar consular) (art.75, paragraf 5).
- După încheierea votării, funcţionarul consular întocmeşte un proces-verbal care include numărul certificatelor de înscriere şi al plicurilor electorale primite prin poştă până la ora de închidere a votului. În următoarea zi, plicurile electorale depuse personal/expediate prin poştă se expediază la biroul electoral al Ministerului Afacerilor Externe, care le trimite imediat birourilor electorale competente (art.75, paragraf 8). 

▪ La alegerile pentru Congresul Deputaţilor din septembrie 2011, rata de participare a alegătorilor din străinătate a fost de 4,95% faţă de 31,74 la alegerile din 2008.


Potrivit datelor furnizate de Institutul Naţional de Statistică din Spania, la 1 ianuarie 2014, numărul cetăţenilor spanioli cu reşedinţa în străinătate era de 2.058.048. 
La alegerile pentru Parlamentul European din mai 2014, în Registrul alegătorilor cu reşedinţa în străinătate, erau înscrişi 1.725.655 alegători.

Baza legală

- Constituţie


(Spanish Constitution

http://www.congreso.es/portal/page/portal/Congreso/Congreso/Hist_Normas/Norm/const_espa_texto_ingles_0.pdf)
- Legea din 2011 privind reprezentarea instituţională a poporului (Legea organică privind regimul electoral general)
(Representation of the People Institutional Act, Text in force as from September 2011
http://www.juntaelectoralcentral.es/jelect/normativa/LOREG_Eng.pdf)

- Decretul regal nr.1621/2007 privind procedura de vot pentru cetăţenii spanioli aflaţi temporar în străinătate
(Real Decreto 1621/2007, de 7 de diciembre, por el que se regula un procedimiento de votación para los ciudadanos españoles que se encuentran temporalmente en el extranjero
http://www.boe.es/diario_boe/txt.php?id=BOE-A-2007-21501)
SUEDIA
▪ Cetăţenii care au reşedinţa permanentă/temporară în străinătate sau care se află la bordul navelor care navighează în ape internaţionale pot vota prin corespondenţă la alegerile parlamentare şi europene. (Legea no.84/2003 privind votul prin corespondenţă, art.1).
▪ Cetăţenilor care şi-au stabilit reşedinţa în străinătate li se acordă automat dreptul de a vota, pe o perioadă de 10 ani de la data părăsirii teritoriului naţional. La expirarea acestui termen, este necesară reînscrierea în registrul alegătorilor pentru o nouă perioadă de 10 ani.

În cazul în care, în cadrul alegerilor parlamentare sau al alegerilor europene, Autoritatea Electorală Centrală primeşte, cel târziu în ziua precedentă datei scrutinului, cererea unui cetăţean suedez care nu mai are reşedinţa înregistrată în Suedia şi care nu este înscris pe lista electorală, aceasta adaugă numele alegătorului pe lista electorală. 
▪ Cartea de alegător, care se trimite cu 60 de zile înainte de alegeri, poate fi utilizată de alegătorii cu reşedinţa în străinătate atât pentru votul prin corespondenţă, cât şi pentru votul personal exercitat la ambasade şi consulate. 
Forma şi conţinutul cărţii de alegător pentru cetăţenii suedezi cu reşedinţa în străinătate diferă de cele ale cărţii obişnuite de alegător. Aceasta nu indică secţia de votare din Suedia la care este arondat alegătorul, fiind distribuită înainte de stabilirea secţiilor de votare.

▪ Dispoziţii din Legea electorală nr.837/2005 privind votul prin corespondenţă (Capitolul 7 – Dispoziţii generale privind votarea) 

- Pot vota prin corespondenţă alegătorii cu reşedinţa în străinătate sau care se află la bordul navelor care navighează în apele internaţionale (art.11).
- Votul prin corespondenţă poate fi organizat cu cel puţin 45 de zile înainte de data scrutinului (art.12).
- Alegătorii care doresc să voteze prin corespondenţă procedează după cum urmează: în prezenţa a 2 martori, introduc plicul în care se află buletinul de vot, într-un plic exterior, pe care îl lipesc. Pe plicul exterior, alegătorii certifică faptul că au pregătit ei înşişi plicul interior şi pe cel exterior, că acestea nu au fost pregătite înainte şi că şi-au exercitat votul în afara graniţelor ţării sau la bordul unei nave care navighează în ape internaţionale; menţionează, de asemenea, numele şi codul numeric personal.

Tot pe plicul exterior, martorii îşi declară numele şi prenumele, codurile numerice personale/alte date de identificare, adresele şi certifică faptul că alegătorul a efectuat personal operaţiunile prevăzute de lege, precum şi faptul că nu există nici o dovadă că informaţia furnizată de alegător nu este corectă. Martorii trebuie să aibă vârsta de cel puţin 18 ani (art.13).
-  După înscrierea menţiunilor pe plicul exterior, alegătorii: introduc plicul în plicul destinat voturilor prin corespondenţă; introduc cartea de alegător/copie după cartea de vizită sau, în lipsa acestora, o carte de vizită pe care alegătorul îşi scrie codul numeric personal şi numele; lipesc plicul; trimit plicul către Autoritatea Electorală Centrală.” (art.14)
▪ La alegerile parlamentare din 2014, Autoritatea Electorală a trimis 136.130 de cărţi de alegător pentru cetăţenii suedezi cu reşedinţa în străinătate înscrişi în registrul electoral. 

În general, rata de participare la alegeri este de 30%. La alegerile din 2014, au votat aproximativ 41.000 cetăţeni suedezi cu reşedinţa în străinătate. 

UNGARIA

▪ Potrivit Legii nr.XXXVI din 2013 privind procedura electorală, cetăţenii cu reşedinţa permanentă în străinătate pot vota prin corespondenţă la alegerile parlamentare. 
Cetăţenii care se află temporar în străinătate pot vota numai personal, la secţiile de votare amenajate în cadrul misiunilor diplomatice/consulare sau în alte locuri asigurate de acestea, după înregistrarea în registrul electoral existent la misiunea/reprezentanţa. Înregistrarea se face pe baza cererii depuse de alegător cu cel puţin 8 zile înainte de data scrutinului (Legea nr.XXXVI din 2013, art.259)
▪ Are aplicabilitate principiul dreptului de a vota al cetăţenilor cu reşedinţa permanentă în străinătate, fără restricţii referitoare la perioada absenţei din ţara de origine sau la obligaţia de a fi locuit o anumită perioadă în ţară. 

▪ Dispoziţii din Legea nr.XXXVI din 2013 privind procedura electorală referitoare la votul prin corespondenţă:
- Comisia Electorală Naţională înscrie în registrul alegătorilor prin corespondenţă toţi alegătorii din străinătate înscrişi în registrul electoral central, pe baza unei cereri depuse cu cel târziu 15 zile înainte de data scrutinului. În registrul electoral central, se face menţiune despre această înscriere (art.266).
Înscrierea în registrul alegătorilor prin corespondenţă are valabilitate o perioadă de 10 ani. 

- Pot vota prin corespondenţă numai alegătorii înscrişi în registrul alegătorilor prin corespondenţă (art.274).
- Plicul electoral, trimis prin poştă de Comisia Electorală Naţională sau preluat personal de alegătorii din străinătate de la misiunile diplomatice/consulare, conţine: buletinul de vot prin corespondenţă, declaraţia de identificare a alegătorului, un plic în care se introduce buletinul de vot, un plic pentru trimiterea prin poştă a buletinului de vot, o notă cu informaţii privind metoda de votare. După exercitarea votului, plicul se trimite Comisiei Electorale Naţional (art.275).
- Comisia Electorală Naţională trimite plicul electoral alegătorilor înscrişi în registrul alegătorilor prin corespondenţă, cu excepţia celor care au solicitat preluarea personală a plicului electoral, imediat după tipărirea documentelor electorale corespunzătoare. Alegătorii care au solicitat preluarea personală a plicului electoral pot prelua plicul începând cu cea de-a 15 zi de dinaintea datei scrutinului, şi cel târziu cu două zile înaintea acestei date, de la comisia electorală constituită în cadrul  reprezentanţei diplomatice (art.277).
- După completarea buletinului de vot, alegătorul îl introduce în plicul interior pe care îl sigilează. Plicul interior şi declaraţia de identificare semnată (care se completează cu numele şi prenume alegatorului, numele avut la naştere, locul şi data naşterii, numele mamei, numărul personal de identificare sau numărul documentului de identificare a cetăţeniei ungare) se introduc în plicul exterior, care se închide (art.278).
- În ceea ce priveşte expedierea plicului electoral, persoanele care votează prin corespondenţă au următoarele posibilităţi: să expedieze plicul la Comisia Electorală Naţională în aşa fel încât acesta să ajungă la orele 24:00 din preziua alegerilor; să trimită plicul electoral, cu 15 zile înainte de data scrutinului din Ungaria, la reprezentanţa diplomatică în aşa fel încât acesta să ajungă la reprezentanţă într-o zi lucrătoare sau, în ziua votului, la reprezentanţa diplomatică. De asemenea, pot face aranjamentele necesare pentru ca plicul electoral la ajungă la orice comisie electorală din ţară, în ziua votului (art.279).
-  Plicurile electorale primite la reprezentanţa diplomatică se păstrează în locuri securizate (art.281).
- Reprezentanţele diplomatice trimit Comisiei Electorale Naţionale, prin poştă, plicurile electorale (împreună cu cutiile sigilate care conţin buletinele votului exprimat personal), în cea de-a 4-a zi de după data scrutinului, până la orele 24:00 (art.284).
▪ Documentul electoral este nul dacă: plicul electoral nu este sigilat/nu conţine declaraţia de identificare sau plicul interior; plicul electoral conţine mai multe plicuri interioare, pentru aceeaşi alegere ; plicul interior nu este sigilat ; informaţiile incluse în declaraţia alegătorului sunt incomplete/declaraţia nu a fost semnată de alegător; cetăţeanul respectiv nu este înscris în registrul alegătorilor prin corespondenţă; alegătorul a votat deja; plicul electoral nu a fost trimis în termen. De asemenea, documentul electoral nu este validat în cazul în care datele cuprinse în declaraţia de identificare sunt diferite de cele incluse în registru (cu anumite excepţii, precum: schimbarea numelui, eroare legată de accentul unei litere, diferenţă în stilul de scris, nume geografice scrise într-o limbă străină etc.) (Art.289.3).
În aceste cazuri, pe plicul electoral se menţionează motivul anulării, documentele electorale se reintroduc în plicul electoral, fără a se deschide plicul interior (care conţine buletinul de vot) (Art.290.1).
 
▪ La alegerile parlamentare din aprilie 2014, numărul alegătorilor prin corespondenţă incluşi pe listele de alegători a fost de 193.793. Dintre aceştia, 128.712 alegători şi-au exercitat votul (66,42%). 
Bază legală
- Legea XXXVI din 2013 privind procedura electorală
(Act XXXVI of 2013 on Electoral Procedure

http://www.valasztas.hu/en/ovi/241/241_1_10.html
S.U.A.

▪ Pot vota prin  corespondenţă în cadrul alegerilor locale, de stat şi federale, cetăţenii americani cu reşedinţa permanentă în străinătate, precum şi cetăţenii angajaţi ai anumitor servicii (în uniformă) în cadrul forţelor armate, marinei, forţelor aeriene, infanteriei marinei şi gărzii de coastă, corpului comandat al Serviciului public de sănătate şi corpului comandat al Administraţiei naţionale a oceanelor şi atmosferei care, la data alegerilor, se află în străinătate, precum şi membrii de familie ai acestora (Legea privind votul cetăţenilor angajaţi în servicii cu uniforme şi al cetăţenilor cu reşedinţa în străinătate, art.107, paragraf 7).
▪ Dispoziţii ale Legii privind votul cetăţenilor angajaţi în servicii cu uniforme şi al cetăţenilor cu reşedinţa în străinătate referitoare la procedura votului prin corespondenţă la alegerile federale: 

- Înregistrarea şi solicitarea buletinului de vot prin corespondenţă se realizează prin completarea şi expedierea cererii pentru obţinerea cardului federal de vot prin corespondenţă (FPCA)
 la biroul unic al statului de reşedinţă. Potrivit legii, fiecare stat înfiinţează „un birou unic de stat” pentru furnizarea de informaţii referitoare la procedurile de înregistrare a alegătorilor şi la procedurile de vot prin corespondenţă în cadrul alegerilor federale (art.102).
Cererea, care este utilizată pentru înregistrare şi/sau solicitarea buletinului de vot prin corespondenţă, poate fi trimisă prin poştă, prin poştă diplomatică, prin curier privat sau, în statele care autorizează acest lucru, prin e-mail sau fax; deşi condiţiile de înregistrare variază de la stat la stat, cererea pentru cardul federal de vot prin corespondenţă este autorizată în toate statele. Termenele de depunere a cererilor se stabilesc prin legislaţia fiecărui stat.
- Biroul unic procesează datele incluse în cerere pentru a stabili dacă sunt îndeplinite condiţiile de reşedinţă şi dacă poate aproba, respinge motivat sau cere alegătorului solicitant informaţii suplimentare (art.102, secţiunea b), litera d).

- Alegătorii ale căror cereri au fost aprobate, primesc plicul electoral cu 45 de zile înainte de data scrutinului; trimiterea documentelor electorale se poate face şi electronic.

- Alegătorii care (în cadrul alegerilor federale) au depus cereri de înregistrare şi de solicitare a buletinului de vot prin corespondenţă dar nu au primit buletinul de vot pot solicita reprezentantului prezidenţial electoral desemnat buletinul federal de vot prin corespondenţă
 (art.103).

- Buletinul de vot se completează, se introduce în plicul interior care se sigilează; plicul interior şi declaraţia de alegător se introduc în plicul exterior şi se expediază comisiei electorale competente, în termenul stabilit de statul în cauză; plicul electoral poate fi trimis prin poştă, prin curier diplomatic, prin curier privat; în unele state, buletinul de vot poate fi transmis comisiei electorale, prin e-mail sau fax.
▪ În cel târziu 90 de zile de la data alegerilor generale, fiecare stat şi structură electorală din cadrul administraţiei publice locale trebuie să prezinte Comisiei de Asistenţă Electorală un raport privind numărul buletinelor de vot trimise alegătorilor din străinătate şi numărul plicurilor electorale primite de la aceştia; raportul se dă publicităţii (art.102, secţiunea b), paragraful c).
▪ În anul 2009, Legea Apărării Naţionale privind cheltuielile pentru anul fiscal 2010 a amendat unele prevederi ale Legii privind votul cetăţenilor angajaţi în servicii cu uniforme şi al cetăţenilor cu reşedinţa în străinătate referitoare la procedurile de înregistrare şi de votare prin corespondenţă la alegerile federale.
 Astfel, în prezent:

- alegătorii din străinătate beneficiază de opţiunea transmiterii electronice a cererii de înregistrare şi de solicitare a buletinului de vot prin corespondenţă, precum şi de cea a primirii buletinului de vot;

- buletinele de vot sunt primite de către alegători cu cel târziu 45 de zile înainte de data scrutinului;

- se utilizează sisteme de protecţie a transmiterii electronice, destinate asigurării secretului votului şi a confidenţialităţii datelor de identitate şi personale ale alegătorilor din străinătate;

- se oferă alegătorilor posibilitatea de a urmări traseul buletinelor de vot trimise, printr-un sistem electronic cu acces gratuit.


Baza legală

- Legea privind votul cetăţenilor angajaţi în servicii cu uniforme şi al cetăţenilor cu reşedinţa în străinătate
(Uniformed and Overseas Citizens Absentee Voting Act
http://web.archive.org/web/20080126231627/http://www.fvap.gov/laws/uocavalaw.html)

CANADA
▪ Cetăţenii canadieni care se află temporar în străinătate/cu reşedinţa temporară în străinătate, pot vota prin corespondenţă la alegerile generale/sau parţiale, prin intermediul votului cu buletin special.
Potrivit art.11 din Legea electorală, pot exercita votul cu buletin special (votul prin corespondenţă): alegătorii canadieni angajaţi ai administraţiei publice federale/provinciale care se află în misiune în străinătate; alegătorii  care se află la post în străinătate, în cadrul unor organizaţii internaţionale din care Canada face parte şi la care achită o contribuţie; alegătorii care, de mai puţin de 5 ani consecutivi, au reşedinţa în străinătate şi care au intenţia de a se reîntoarce în ţară.
 
▪ Cetăţenii canadieni care au împlinit vârsta de 18 ani şi se află temporar în străinătate (având reşedinţa obişnuită în Canada) pot vota prin buletin special. În acest scop, după convocarea alegerilor, trebuie să adreseze Autorităţii Electorale din Ottawa („Elections Canada”
) o cerere pentru înregistrare şi pentru obţinerea buletinului de vot special.
 
- Pentru exercitarea dreptului de vot, alegătorul trebuie să trimită această cerere, corespunzător completată, la biroul directorului pentru alegeri sau la Autoritatea Electorală din Ottawa, în aşa fel încât aceasta să ajungă în ziua de marţi care precedă data scrutinului, la cel târziu orele 18,00. Cererea trebuie însoţită fie de fotocopia unui document de identitate care conţine adresa reşedinţei obişnuite din Canada, fie de un document pe care figurează numele, adresa de reşedinţă obişnuită şi semnătura alegătorului (de exemplu, permisul de conducere), fie de o combinaţie a două documente, unul menţionând numele şi adresa reşedinţei obişnuite a alegătorului (de exemplu, o factură a serviciului public), iar celălalt conţinând numele şi semnătura acestuia (de exemplu, un permis de bibliotecă). Autoritatea Electorală verifică identitatea alegătorului şi îi stabileşte circumscripţia.
- După aprobarea cererii, Autoritatea Electorală trimite alegătorului, la adresa indicată în cerere, documentele electorale pentru votul prin buletin special personalizat. Dacă alegătorul depune cererea personal la biroul unui director pentru alegeri şi dacă cererea îi este acceptată, acesta primeşte pe loc documentele electorale.
- Procedura de vot cuprinde următoarele etape: alegătorul completează şi semnează declaraţia tipărită pe plicul exterior (prin această declaraţie, alegătorul îşi atestă numele tipărit pe plic, atestă faptul că nu a votat deja şi că nu are intenţia de a vota din nou la scrutinul aflat în desfăşurare); apoi, completează buletinul de vot, înscriind numele unuia din candidaţii din circumscripţia sa electorală; introduce buletinul de vot în plicul interior, pe care îl închide şi îl introduce în plicul exterior.

- Alegătorul trebuie să ia toate măsurile pentru ca plicul electoral să parvină Autorităţii Electorale din Ottawa, în ziua scrutinului, cel târziu la orele 18,00. 

▪ Alegătorii (cetăţeni canadieni) care, de mai puţin de 5 ani, au reşedinţa în străinătate şi care au intenţia de a se reîntoarce în ţară pot vota prin buletin special.
- Aceştia îşi pot exercita votul prin buletin special dacă cererea pentru înscriere şi pentru buletinul de vot special este primită la Ottawa, cu 6 zile înainte de data scrutinului şi dacă sunt înscrişi în registrul alegătorilor cu reşedinţa în străinătate (Legea electorală, art.221).

Registrul alegătorilor cu reşedinţa temporară în străinătate, ţinut de directorul general al alegerilor
, include informaţii privind numele, data naşterii, sexul, adresele municipală şi poştală, precum şi circumscripţia electorală pentru alegătorii care au depus o cerere pentru înscriere şi pentru buletinul de vot special şi care îndeplinesc următoarele condiţii:

- anterior prezentării cererii, au avut reşedinţa în Canada;

- în momentul prezentării cererii, aveau reşedinţa în străinătate de mai puţin de 5 ani consecutivi;
- au intenţia de a se reîntoarce în Canada.

Sunt exceptaţi de la condiţia reşedinţei în străinătate de mai puţin de 5 ani:

- alegătorii angajaţi ai administraţiei publice federale/provinciale care se află în misiune în străinătate; 

- alegătorii  care se află la post în străinătate, în cadrul unor organizaţii internaţionale din care Canada face parte şi la care achită o contribuţie;
- persoanele care îi însoţesc pe aceşti alegători;

- persoanele care îi însoţesc pe membrii forţelor armate canadiene (Legea electorală, art.222).
▪ Cererea pentru înscriere şi pentru buletinul de vot special se face utilizându-se formularul pretipărit; cererea conţine următoarele elemente:
- dovada identităţii alegătorului;

- data naşterii;

- data părăsirii teritoriului naţional;

- adresa reşedinţei din Canada înainte de plecarea în străinătate sau a soţului/soţiei, sau a partenerului civil sau a unui părinte/ a unui părinte al soţului/soţiei;

- data la care intenţionează să se reîntoarcă în Canada pentru a-şi stabili reşedinţa;

- adresa poştală din străinătate;

- orice altă informaţie considerată necesară de directorul general al alegerilor (Legea electorală, art.223).
▪ Adresa reşedinţei obişnuite din Canada menţionată în cererea pentru înscriere şi pentru buletinul de vot special nu poate fi înlocuită după înscrierea în registru (Legea electorală, art.224).
▪ După aprobarea cererii, directorul general al alegerilor trimite alegătorului înscris în registru un buletin de vot special, plicul interior şi plicul exterior.
Alegătorul procedează în felul următor:

- înscrie pe buletinul de vot special numele candidatului pentru care optează;

- introduce buletinul de vot în plicul interior, pe care îl sigilează;

- introduce plicul interior în plicul exterior;

- semnează declaraţia înscrisă pe plicul exterior şi sigilează plicul (Legea electorală, art.227).
▪ Plicul exterior sigilat se trimite directorului general al alegerilor:
- prin poştă sau prin orice alt mod de trimitere;

- prin depunere la o ambasadă, înalt comisariat sau consulat canadian, la o bază a forţelor canadiene sau în orice alt loc stabilit de directorul general al alegerilor (Legea electorală, art.228).
▪ Pentru a fi luat în considerare la numărătoarea voturilor, buletinul de vot special trebuie să ajungă la biroul directorului general al alegerilor, la Ottawa, în ziua scrutinului, cel târziu la orele 18,00 (Legea electorală, art.229).
▪ Alegătorul trebuie să ia toate măsurile pentru ca cererea (pentru înscriere şi pentru buletinul de vot special), precum şi buletinul de vot special să fie completate corespunzător şi primite în termenele prevăzute de lege (Legea electorală, art.230).

Bază legală

- Legea electorală


(Loi électorale du Canada

http://lois-laws.justice.gc.ca/fra/lois/E-2.01/ )
Anexa
Aspecte privind votul cetăţenilor cu reşedinţa în străinătate în Bulgaria, Cehia, Croaţia, Danemarca, Finlanda, Malta
BULGARIA

▪ Potrivit prevederilor Codului electoral, cetăţenii bulgari cu reşedinţa în străinătate votează personal, la secţiile de vot înfiinţate în cadrul ambasadelor/misiunilor consulare ale Bulgariei.

▪ La 25 octombrie 2015, se va desfăşura un referendum naţional referitor la introducerea votului electronic la 312 secţii de votare din 45 de ţări. Cel mai mare număr de secţii de votare se înregistrează în SUA, Spania, Spania şi Germania.

CEHIA

Cetăţenii cehi cu reşedinţa permanentă/temporară în străinătate pot participa la alegerile parlamentare; votul se exercită personal, la misiunea diplomatică sau consulară competentă teritorial.

Ambasadele întocmesc lista alegătorilor din străinătate care utilizează cartea de alegător pentru a vota la ambasadă şi a alegătorilor cu reşedinţa permanentă în străinătate. Aceştia din urmă trebuie să se înscrie pe o listă specială, pe baza unei cereri scrise, însoţită de documente originale/copii de stabilire a identităţii, naţionalităţii şi adresei permanente în raza teritorială de competenţă a ambasadei care întocmeşte lista electorală. Cererea se depune la ambasadă cel târziu cu 40 de zile înainte de data scrutinului. 

Listele de alegători se finalizează cu 30 de zile înainte de data scrutinului şi sunt transmise imediat la Ministerul Afacerilor Externe, pentru verificare (şi eventuala eliminare a dublei înscrieri). Cu cel târziu 20 de zile înainte de data scrutinului, Ministerul Afacerilor Externe transmite listele finale la Ministerul de Interne pentru compararea listelor speciale cu listele permanente. Dacă un alegător înscris pe o listă din străinătate este înregistrat şi pe o listă permanentă, Ministerul de Interne anunţă în acest sens autoritatea locală responsabilă, care procedează la eliminarea numelui alegătorului de pe lista permanentă. Alegătorul în cauza este informat asupra radierii de pe listă, de către ambasadă.

Fiecare ambasadă notifică comisiei electorale speciale lista alegătorilor autorizaţi să voteze la alegerile legislative.


 Art.6 din Legea nr.247/1995 privind alegerile pentru Parlament prevede obligaţia ambasadelor de a întocmi liste speciale pentru alegătorii cu reşedinţa permanentă în străinătate şi reglementează condiţiile şi termenele de înscriere pe aceste liste. 

 “Art. 6- Listele speciale

(…)

5. Ambasadele întocmesc liste speciale pentru alegătorii care:

a) au reşedinţa permanentă în afara teritoriului Republicii Cehia; orice astfel de alegător trebuie să solicite, în scris, includerea pe lista specială, prezentând originalul sau copia legalizată a documentelor prin care se stabileşte identitatea acestuia, cetăţenia cehă şi reşedinţa permanentă pe teritoriul în care are competenţă ambasada care elaborează lista specială pe care urmează a fi înscris; cererea se transmite sau depune la ambasada relevantă cu cel târziu 40 de zile înainte de data alegerilor;

b) folosesc cartea de alegător pentru a vota la ambasade.

6. Ambasadele închid toate listele speciale prevăzute la punctul 5.a, cu 30 de zile înainte de data scrutinului şi le transmit imediat Ministerului Afacerilor Externe. Ministerul informează ambasadele asupra oricăror duplicate posibile. După eliminarea tuturor duplicatelor, dar cu cel târziu 20 de zile înainte de data alegerilor, Ministerul Afacerilor Externe transmite Ministerului de Interne versiunea finală a listelor speciale. Dacă un alegător înregistrat, la cerere, pe o listă specială din străinătate este, de asemenea, înregistrat pe o listă permanentă, Ministerul de Interne informează în acest sens autoritatea locală în competenţa căreia intră lista permanentă respectivă, iar alegătorul este imediat radiat de pe lista permanentă. Alegătorul în cauză este informat asupra radierii de pe lista permanentă de către ambasada pe a cărei listă specială este înscris şi care acţionează pe baza informaţiei primite de la autoritatea locală relevantă.

7. Fiecare ambasadă transmite comisiei electorale districtuale, un extras din lista specială conţinând toţi alegătorii care au dreptul de a vota în circumscripţia electorală specială, la alegerile pentru Camera Deputaţilor.”

(Legea nr.247/1995 Coll. privind alegerile pentru Parlamentul Republicii Cehia

http://www.psp.cz/cgi-bin/eng/docs/laws/1995/247.html)


CROAŢIA
Cetăţenii croaţi cu reşedinţa permanentă în străinătate pot vota la alegerile parlamentare şi europene. Cetăţenii cu reşedinţa temporară în străinătate pot vota la toate tipurile de scrutin.

Votul se exercită personal, în cadrul misiunii diplomatice/consulare a Croaţiei.

Lista electorală a cetăţenilor cu reşedinţa în străinătate este întocmită/ţinută la Zagreb. 

Pentru cetăţenii care, la data alegerilor parlamentare sau prezidenţiale, au reşedinţa temporară în străinătate, lista electorală este întocmită/ţinută de misiunile diplomatice şi consulare; aceşti cetăţeni sunt înscrişi în funcţie de locul de reşedinţă avut înainte de plecarea în străinătate.

Lista electorală se stabileşte pe baza registrului populaţiei sau a altor documente publice/dovezi credibile. Cu cel târziu 10 zile înainte de data alegerilor, Biroul naţional electoral anunţă lista secţiilor de votare din străinătate, precum şi secţia la care trebuie să voteze fiecare cetăţean. Cu cel târziu 8 zile înainte de data scrutinului, autoritatea competentă înmânează fiecărui alegător un extras al listei electorale care conţine detaliile care îl privesc.

La misiunile diplomatice şi consulare, votul durează două zile şi se încheie în ziua încheierii procesului de votare pe teritoriul naţional.

Votul este contabilizat în circumscripţia aferentă comunei de origine în care alegătorul este înscris în registrul populaţiei, cu excepţia alegerilor parlamentare, la care votul este contabilizat în circumscripţia electorală a croaţilor din străinătate.
DANEMARCA
Potrivit art.28 din Constituţie, pot participa la alegerile parlamentare, cetăţenii care au împlinit vârsta de 18 ani şi care au domiciliul permanent în Danemarca. 

Totuşi, art.2 din Legea nr.107 din 8 februarie 2011 permite participarea la alegerile parlamentare, fiind considerate ca având domiciliul în Danemarca, persoanele care:

i) sunt angajate de statul danez şi au primit ordinul de a-şi desfăşura activitatea în afara ţării:

ii) au reşedinţa provizorie în străinătate pentru că:

- sunt trimişi în străinătate pentru a servi ca angajaţi ai unei autorităţi publice daneze sau ai unei întreprinderi private sau asociaţii stabilite în Danemarca;

- se află în străinătate în calitate de angajaţi ai unei organizaţii internaţionale la care Danemarca are calitatea de membru;

- sunt trimişi în străinătate pentru a activa într-o organizaţie non-guvernamentală daneză;

- se află în străinătate în scopuri de formare;

- se află în străinătate din motive de sănătate;

- se află în străinătate şi pot fi integral asimilate persoanelor menţionate mai sus, luându-se în considerare legăturile pe care le au cu Danemarca;

- se află în străinătate şi urmează să se reîntoarcă în Danemarca în următorii 2 ani de la plecare;

- au domiciliul comun cu una din persoanele aflate în situaţiile menţionate dacă cei doi colocatari au contractat o căsătorie/parteneriat înregistrat; sau dacă îndeplinesc condiţiile pentru contractarea unei căsătorii/parteneriat înregistrat şi au un domiciliu comun înainte de plecare.

Cetăţenii danezi de peste 18 ani care, la data desfăşurării alegerilor, se află în străinătate, exercită votul anticipat la misiunea diplomatică sau consulară corespunzătoare. 
Dreptul de a vota anticipat este conferit de lege anumitor categorii de persoane:

- persoanelor angajate de statul danez şi detaşate în afara graniţelor Regatului, considerate a fi rezidenţi permanenţi ai Regatului;

- următoarelor persoane considerate ca având reşedinţa permanentă în Regat:

i) persoane detaşate în cadrul unor servicii străine ca angajaţi ai unei agenţii publice daneze sau ai unei întreprinderi/asociaţii locale private;

ii) persoane care au reşedinţa în state străine în calitate de angajaţi ai unei organizaţii internaţionale din care Danemarca face parte;

iii) persoane trimise în ţări străine de către o organizaţie de asistenţă;

iv) persoane care locuiesc în străinătate în scop educaţional;

v) persoane care locuiesc în străinătate din motive medicale;

vi) persoane care locuiesc în străinătate şi care, luându-se în considerare afiliaţia cu Regatul, trebuie să aibă un statut egal cu cel al persoanelor prevăzute la paragrafele i)-v)

- persoanelor cu reşedinţa în străinătate considerate a fi rezidenţi permanenţi ai Regatului dacă intenţionează să se reîntoarcă în Regat în termen de 2 ani de la părăsirea acestuia;

- oricărei persoane care coabitează la aceeaşi adresă cu o persoană prevăzută la punctele i), ii) sau iii), considerată a fi rezident permanent al Regatului dacă partenerii de coabitare în cauză:

i) s-au căsătorit sau au o relaţie înregistrată de parteneriat sau

ii) îndeplinesc condiţiile pentru a se căsători sau pentru a intra într-o relaţie înregistrată de parteneriat şi şi-au stabilit o reşedinţă comună înainte de a pleca. (…)

(Legea nr.271/1987 privind alegerile parlamentare, art.2 )

▪ Circumscripţiile electorale

Exercitarea dreptului de vot este subordonată înscrierii pe listele electorale.

Alegătorii aflaţi în străinătate sunt înregistraţi în Registrul central al persoanelor ca persoane care au părăsit ţara. Aceştia sunt înscrişi, la cerere, pe listele electorale ale comunei în care au avut reşedinţa înainte de părăsirea teritoriului naţional. 

În cazul în care alegătorii au avut reşedinţa în străinătate o perioadă mai mare de 4 ani, Comisia electorală verifică, înainte de înscrierea pe listele electorale, dacă sunt îndeplinite condiţiile prevăzute de art.2 din legea menţionată şi dacă solicitantul aparţine uneia din categoriile de persoane considerate ca având domiciliul permanent în Danemarca. Comisia este sesizată de comună, care îi transmite, automat în acest caz, cererea de înscriere. Decizia Comisiei are valabilitate pe o durată de 2 ani de la data adoptării.

▪ Procedura de desfăşurare a votului anticipat este reglementată de Legea nr.271/1987 privind alegerile parlamentare
 “Votul anticipat în Insulele Feroe, Groenlanda şi în străinătate

Art.57

1. Alegătorii care locuiesc în Insulele Feroe sau Groenlanda pot vota anticipat la birourile naţionale de înregistrare din Feroe sau Groenlanda sau cu asistentul electoral desemnat de Ministerul de Interne şi al Sănătăţii.

2. Alegătorii care locuiesc în străinătate pot vota anticipat la reprezentanţele diplomatice sau consulare sau cu asistentul electoral desemnat de Ministerul de Interne şi al Sănătăţii.

3. Voturile anticipate exprimate cu mai mult de 3 luni înainte de data alegerii nu sunt luate în considerare.

4. După convocarea alegerilor generale, Ministerul de Interne şi al Sănătăţii va notifica acest lucru reprezentanţelor daneze şi asistenţilor electorali din străinătate.

Procedura votului anticipat

Art.61

1. Alegătorii care doresc să-şi exprime votul anticipat trebuie să-şi dovedească identitatea în faţa asistentului electoral. Materialele aferente votului anticipat se emit în conformitate cu art.60.

2. Alegătorul indică pe buletinul de vot numele sau sigla partidului care are candidaţi în circumscripţia plurinominală în care alegătorul este înscris în registrul electoral. În cazul în care alegătorul doreşte să-şi exprime votul pentru un anumit candidat din circumscripţia plurinominală corespunzătoare, acesta notează numele candidatului, cu posibila adăugare a numelui sau siglei partidului. 

3. Alegătorul completează buletinul de vot fără a fi privit de alte persoane şi îl pune în plic. Apoi, alegătorul completează plicul exterior şi îl semnează în prezenţa asistentului electoral, care confirmă exercitarea dreptului de vot.

4. Dacă alegătorul nu poate completa buletinul de vot sau nu poate completa şi semna plicul exterior, asistentul/asistenţii electoral/electorali vor acorda asistenţa necesară, în conformitate cu paragraful 6. Suplimentar asistentului electoral sau în cazul mai multor asistenţi electorali, în locul unuia dintre aceştia, alegătorul poate solicita acordarea asistenţei de către o persoană pentru care a optat. Asistenţa astfel acordată trebuie menţionată pe plicul exterior. 

5. Persoana care candidează într-o circumscripţie plurinominală nu poate acorda asistenţă la votare în calitate de asistent electoral. 

6. Asistenţa în completarea buletinului de vot se poate acorda numai dacă alegătorul poate indica direct şi fără ambiguitate, persoanei care acordă asistenţă, partidul sau candidatul pentru care doreşte să voteze.

7. Plicul cu buletinul de vot şi scrisoarea de însoţire se introduc în plicul exterior, care se trimite consiliului local al municipalităţii care ţine registrul electoral în care figurează alegătorul. Pe plicul exterior se menţionează numele, data naşterii şi adresa permanentă a alegătorului.

Art.62

1. Este interzis ca, în timpul procedurii de votare, asistenţii electorali să sfătuiască sau să sugereze alegătorului pentru ce partid sau candidat să voteze. Aceştia au obligaţia de a nu declara persoanelor neautorizate dacă un alegător a votat anticipat sau de a furniza orice altă informaţie privind votul unui alegător. 
2. Nu se permite nici unei persoane neautorizate să verifice sistematic dacă alegătorii îşi exercită votul anticipat. 

Art.63

1. Ministerul de Interne şi al Sănătăţii va stabili norme detaliate de reglementare a organizării şi iniţierii votului anticipat şi a procedurilor aferente exercitării anticipate a votului. (…)

Art.67

1. Alegătorul care şi-a exercitat votul anticipat care a fost luat în considerare, nu mai are dreptul de a vota, în ziua alegerii, la biroul de votare. (…)”
FINLANDA
Potrivit Legii electorale, cetăţenii cu reşedinţa în străinătate pot vota anticipat. 
Legea nr.714/1998 privind alegerile

“Art.4 – Procedura alegerii

Alegerile încep prin organizarea votării anticipate şi stabilirea datei de exercitare a votului. Municipalitatea răspunde de organizarea votării anticipate şi stabilirea datei votării în Finlanda, iar Ministerul Afacerilor Externe răspunde organizarea votării anticipate în străinătate. (…)


Art.9 - Secţiile de votare anticipată 

Secţiile de votare anticipată sunt:

(…)

2. Ambasadele finlandeze şi birourile acestora stabilite prin decret al Guvernului. (…)

Art.46 - Dreptul de a vota anticipat

Orice persoană cu drept de vot are dreptul de a vota anticipat la secţiile de votare anticipată din Finlanda şi la misiunile diplomatice finlandeze din străinătate. Persoanele cu drept de vot a căror abilitate de mişcare sau funcţionare este limitată de o manieră care nu le permite deplasarea la secţia de votare/secţia de votare anticipată pot, conform prevederilor art.55, vota anticipat acasă, în municipalitatea finlandeză înregistrată ca municipalitate de reşedinţă.

Art.47 – Perioada de exercitare a votului anticipat

În străinătate, votul anticipat începe cu 11 zile şi se încheie cu 8 zile înainte de data alegerilor, iar în Finlanda cu 5 zile înainte de data alegerilor. La bordul vaselor finlandeze, votul anticipat poate începe, cu excepţia celui de-al doilea tur de scrutin al alegerilor prezidenţiale, cu 18 zile înainte de data scrutinului.

O secţie de votare anticipată generală este deschisă pentru votarea anticipată în toate zilele din perioada prevăzută la art.1, cu excepţia cazurilor speciale prevăzute prin decizie a consiliului executiv municipal.

În baza dispoziţiilor unui decret guvernamental, perioada de timp pentru votarea anticipată la misiunile diplomatice finlandeze şi la oficiile acestora poate fi mai mică decât cea prevăzută la art.1. 

Art.48 – Programul orar al votării anticipate

Votarea anticipată se desfăşoară în perioadele de timp alocate votării:

(…)

2. la o misiune diplomatică finlandeză în fiecare zi stabilită de şeful misiunii, cu excepţia duminicii Paştelui, a duminicii Rusaliilor, a sărbătorii sânzienelor, a ajunului Crăciunului, a zilei de Crăciun şi a celei de-a doua zi de după Crăciun.  (…)
Art.58 – Exercitarea votului anticipat
În cadrul alegerilor parlamentare şi municipale, orice persoană cu drept de vot îşi poate exprima votul pentru un candidat care figurează pe lista combinată a candidaţilor din circumscripţia electorală sau municipalitatea în care alegătorul este înregistrat ca având drept de vot la alegerile în cauză; la alegerile pentru Parlamentul European pentru un candidat din listele combinate de candidaţi, iar la alegerile prezidenţiale pentru un candidat din lista de candidaţi.”
MALTA
Potrivit prevederilor Legii privind alegerile generale, cetăţenii care nu se află pe teritoriul naţional la data desfăşurării alegerilor, pot vota anticipat.
Legea XXI din 1991 privind alegerile generale

„Art.77 – Secţiile mixte de votare 

(…)

3. Comisia va înfiinţa secţii de votare mixte numai în următoarele localităţi:

a. acolo unde numărătoarea voturilor are loc în condiţiile art.45;

b. la Saint Vincent de Paule.

3.A - Votul anticipat

a. Indiferent de prevederile acestei legi sau ale oricărei alte legi, orice alegător înregistrat care are dreptul de a vota la alegerile generale, la alegerea membrilor Parlamentului European sau la alegerile locale, care are dreptul de a primi documentul de vot şi care declară sub jurământ în faţa Comisiei Electorale că nu va fi în Malta în ziua alegerilor, precum şi orice alte persoane desemnate de Comisie să acţioneze în locul comisarilor electorali au dreptul de a-şi exercita votul în localităţile prevăzute la subarticolul 3.a., între orele 7,00 şi 22,00, cu 7 zile înainte de data alegerilor.

(…)

c. Toate dispoziţiile prezentei legi aplicabile votului exercitat de comisarii electorali asistenţi se aplică mutatis mutandis, fără a aduce atingere acestui subarticol, alegătorilor înregistraţi care au dreptul de a vota anticipat în conformitate cu paragraful a. (…)”

	Dreptul de vot
	Tipul alegerilor
	Solicitare vot
	Procedura
	Condiţii de securitate
	Reglementări

	Austria
	Numai prin corespondenţă
	Persoanele cu reşedinţă permanentă/temporară în străinătate  înscrişi în registrul electoral al localităţii de origine de pe teritoriul naţional
	Toate tipurile de alegeri
	În baza unei cereri scrise sau orale adresata municipalităţii de origine sau reprez.diplomatice
	Plicurile se trimit cu 6 zile înainte de alegeri la reprez.diplomatică

Iar aceasta le trimite la autorit.elect.până la ora 17:00 din ziua alegerilor 
	Votul este nul dacă declaraţia nu a fost facuta de persoana cu drept de vot, plicul electoral nu este corespunzător, data şi semnatura nu sunt vizibile sau nu a fost primit de autorit. la termen
	Constituţie – art.26.6

Legea federală privind alegerea Consiliului Naţional – art.24.1, art. 38 şi 39

	Belgia 
	- Prin corespondenţă

- vot personal sau prin procură
	Toţi cetăţenii înscrişi în registrele populaţiei ţinute de posturile diplomatice.  Aceste persoane optează pentru o comună belgiană pentru care votează
	Alegerile legislative şi europene
	Până în prima zi din luna a 4-a dinainte de alegeri se transmite formularul de înscriere la postul diplomatic 
	Cu cel mai devreme 12 zile înainte de alegeri se transmit catre cetăţeni plicurile electorale iar acestea trebuie să ajungă la secţiile de votare cel târziu în ziua alegerile, ora închiderii secţiilor.
	
	Codul electoral – art.180

	Estonia
	- vot personal

-  vot prin corespondenţă

- vot electronic
	Autorităţile responsabile cu evidenţa populaţiei transmit reprez.diplomatice listele alegătorilor cu reşedinţa în străinătate
	parlamentare

europene 

referendumuri
	Se trimite o cerere reprez.diplomatice cu cel târziu 30 de zile înainte de alegeri
	Plicul electoral trebuie să ajungă la Comisia Electorală Naţională cel târziu cu 4 zile înainte de alegeri
	
	Legea din 2002 privind alegerile parlamentare – art.49-52

	Franţa
	- vot prin corespondenţă 

- vot electronic
	Evidenţa cetăţenilor cu reşedinţă în strănătate este ţinută de reprez. diplomatice
	Alegerile legislative pt. parlamentarii diasporei
	Se solicită reprez. Diplomatic materialul electoral până cel târziu 1 martie a anului cu alegeri
	Plicul electoral trebuie să ajungă la reprez.diplomatic cel târziu vineri înainte de alegeri, ora 12:00, iar în circumscripţiile din America trebuie sa ajungă joi, ora 12:00
	Reprez.diplomatici ţin un registru de vot prin corespondenţă, cu pagini numerotate iar plicul primeşte nr. de ordine
	Codul electoral, Partea legislativă, Cartea a III-a – art. L330-13, art.R 172, R 176

	Germania
	
	
	- Alegeri parlamentare şi europene  -cei cu reşedinţă  permanentă 

- toate tipurile de alegeri – cei cu reşedinţă temporară
	Se prezintă o cerere de înscriere în registrul electoral, autorităţii locale din comuna în care au avut reşedinţa înainte de părăsirea ţării, cu cel puţin 21 de zile înainte de alegeri
	Documentele (cardul de vot, buletinul de vot, plic oficial de retrimitere) se trimit (par avion) alegătorilor. Aceste documente vor fi retrimise de alegători autorităţilor competente în aşa fel încât să ajungă la destinaţie până la ora 18:00, ziua scrutinului
	
	Legea electorală federală – Secţiunile 36, 38, 39

Reglementări electorale federale – Secţiunile 7, 45, 66, 74, 75

	Grecia 
	
	
	
	
	
	
	Constituţie art.54.1

Deşi Constituţia prevede votul prin corespondenţă, nu există reglementare legală

	Irlanda
	Vot prin corespondenţă
	Cetăţenii irlandezi cu reşedinţa în străinătate nu se pot înscrie în registrul alegătorilor şi nu îşi pot exercita dreptul de vot

Au drept de vot prin corespondenţă numai membrii corpului diplomatic şi soţii/soţiile acestora
	
	Persoana calificată dovedeşte autorităţii de înregistrare competentă statutul său, care va fi atestat şi printr-un certificat primit de la secretarul MAE 
	Preşedintele circumscripţiei va trimite un buletin de vot şi o declaraţie de identitate iar acestea vor fi retrimise de alegători până la încheierea votării pentru a fi considerate voturi introduse în urnă
	Alegătorul prezintă unei persoane autorizate buletinul de vot şi declaraţia de identitate, completează şi semnează declaraţia
	Legea electorală nr23/1992 – art.12,  art.64, art.65

	Italia
	Vot prin corespondenţă
	Listele electorale ale cetăţenilor din străinătate se fac în baza registrului cetăţenilor din străinătate
	Alegerile legislative pentru circumscripţia italienilor din străinătate

Referendumuri
	
	Cu cel mult 18 zile înainte de alegeri, reprez.diplomatici trimit plicurile electorale.

Cel târziu cu 10 zile înainte de alegeri alegătorii retrimit plicul electoral către reprez.diplomatici care le trimit către biroul central al circumscripţiei din străinătate până cel târziu joia care precedează alegerile, ora 16:00. 
	
	Constituţie – art.48, art.75, art.138

Legea 459/2001privind exercitarea dreptului de vot de către cetăţenii italieni cu reşedinţa în strainătate – art.7, art.12

	Letonia
	Vot personal

Vot prin corespondenţă
	Există registrul special al alegătorilor din străinătate
	Alegerile legislative
	Cu cel mult 5 săptămâni înainte de data alegerilor şi cel târziu 3 săptămâni alegătorul depune o cerere la reprez.diplomatică, care va verifica datele şi va face menţiune în paşaportul alegătorului privind participarea la alegerile în curs
	Alegătorul primeşte prin poştă plicul electoral, îl completează şi îl trimite comisiei de votare de la care a primit plicul.

Plicurile electorale trebuie primite până la ora începerii numărării voturilor.
	Plicul este invalid dacă nu are ştampila secţiei de votare; alegătorul nu figurează în registrul alegătorilor prin corespondenţă sau este un plic deja înregistrat în registrul alegătorilor prin corespondenţă
	Legea privind alegerile membrilor parlamentului, art.43.3, art.45

	Lituania
	Vot prin corespondenţă
	Reprez. Diplomatică întocmeşte lista electorală consulară

cu cel puţin 15 zile înainte de alegeri, misiunea diplomatică va transmite lista Comisiei Electorale Centrale
	Cetăţenii cu reşedinţă permanentă pot vota prin corespondenţă la alegerile prezidenţiale, europene şi referendumuri, 

- Cetărţenii cu reşedinţă temporară pot vota prin corespondenţă pentru alegerile parlamentare
	Alegătorii solicită misiunilor diplomatice documentele electorale, şi notifică cu privire la adresa reşedinţei
	Alegătorii vor primi documentele electorale fie direct de la misiunile diplomatice, fie prin poştă
	Secţiile de votare se închid în ziua desfăşurării alegerilor în Lituania
	Legea nr.I-27219/1992 privind alegerea parlamentului

	Luxemburg
	Vot personal

Vot prin corespondenţă
	
	Alegerile legislative, europene şi referendumuri
	Alegătorii transmit o cerere de participare la alegeri către comuna de domiciliu, sau a ultimului domiciliu sau comuna natală sau oraşul Luxemburg. Cererea trebuie să ajungă cel devreme cu 10 săptămâni şi cel târziu cu 30 de zile înainte de alegeri
	Cu cel târziu 20 de zile înainte de alegeri, comuna trimite documentele lectorale.

Alegătorul va transmite prin poştă plicul electoral
	Plicurile cu buletinele de vot sunt păstrate la birourile oficiilor poştale ale biroului de vot destinatar al votului. În ziua scrutinului, până la ora 14:00, plicurile vor fi transportate la biroul de votare
	Legea electorală din 2003 privind votul prin corespondenţă

	Marea Britanie
	Vot prin corespondenţă
	Se întocmeşte o listă electorală consulară
	Alegeri parlamentare şi europene
	Alegătorii transmit o cerere de înscriere pe lista electorală consulară
	Plicul electoral va fi transmis de către autoritatea competentă a consiliului local cu 4 zile înainte de alegeri.

Buletinul de vot va fi retrimis autorităţii electorale competente
	
	

	Olanda
	Vot prin corespondenţă

Vot prin procură

Vot electronic
	Reprez.diplomatică transmite cererile de înscriere în registrul municipalităţii Haga. Cererile trebuie să fie transmise către municipalitate cu cel târziu 6 săptămâni înainte de alegeri
	Alegeri parlamentare

Alegeri europene
	Se solicită, către reprez. diplomatică înscrierea în registrul municipalităţii Haga, cu cel mult 6 luni înainte de alegeri.

În termen de 7 zile se decide asupra cererii şi se transmit documentele electorale


	Documentele elctorale se trimit primarului oraşului haga sau şefului misiunii consulare care îl va transmite primarului oraşului Haga
	 
	Legea electorală din 1989 – Capitolul D, M

	Polonia
	Vot personal

Vot prin corespondenţă
	Reprez. Diplomatică întocmeşte lista electorală
	Alegeri legislative

Alegeri prezidenţiale

Alegeri europene

referendumuri
	Alegătorul formulează o cerere scrisă, oral, prin fax sau e-mail către reprez.diplomatică
	Reprez.diplomatică trimite cu cel târziu 10 zile înainte de alegeri plicul electoral. Plicul va fi trimis de alegător prin poştă la postul consular şi la încheierea votului vor fi trimise comisiei electorale consulare
	 
	Codul electoral – art.32, 35, 63, 64, 65

	Portugalia
	Vot prin corespondenţă
	Listele electorale sunt întocmite de către reprez. diplomatice
	Alegeri legislative pentru cele 2 circumscripţii din străinătate, fiecare cu câte un parlamentar
	Se transmit cereri de înscriere pe listele electorale
	Ministerul de Interne transmite plicurile elctorale, prin serviciul poştal. Acestea vor fi retrimise Ministerului de interne care le va transmite la comisia de colectare şi numărare a voturilor  cetăţenilor cu reşedinţa în străinătate
	
	Constituţie – art.10

Decretul-lege nr.95-C/76 – art.8

	Slovacia
	Vot prin corespondenţă
	Registrul electoral al cetăţenilor din străinătate este ţinut de Consiliul oraşului Bratislava
	
	Cetăţenii cu reşedinţă permanentă în străinătate solicită înscrierea în registrul cetăţenilor din străinătate

Cei cu rezidenţă temporară solicită participarea la vot prin corespondenţă municipalităţii în raza căreia are adresa permanentă, cu cel puţin 50 de zile înainte de alegeri
	Cu cel târziu 35 de zile înainte de alegeri, consiliul oraşului Bratislava transmite plicul electoral pe care alegătorul îl va returna. Plicurile electorale vor fi depuse la comisia electorală districtuală.

Cei cu rezidenţă temporară vor primi plicurile şi le vor returna municipalităţilor din care fac parte cu adresa permanentă
	  
	Legea 333/2004 privind alegerile pentru Consiliul Naţional

	Slovenia
	Vot personal
Vot prin corespondenţă
	
	
	Cetăţenii cu reşedinţă temporară trebuie să notifice cu 30 de zile înainte Comisia Electorală Naţională
	Plicurile electorale vor fi trimise de alegători prin poştă, până în ziua ce urmează zilei alegerilor, ora 12:00
	Buletinul de vot este acceptat numai dacă plicul electoral conţine şi un card de vot verificat de misiunea diplomatică sau un organism al statului în care acesta are reşedinţa permanentă sau temporară
	Legea privind alegerea membrilor Adunării Naţionale din 1992

	Spania
	Vot personal

Vot prin corespondenţă
	Registrul electoral al alegătorilor cu reşedinţa în străinătate se întocmeşte în baza evidenţei alegătorilor cu reşedinţa în străinătate, actualizat de către serviciile consulare pe baza instrucţiunilor Biroului electoral

Registrul nu poate fi modificat în anul care precede data alegerilor 
	Alegerile legislative,
Alegerile europene

Alegerile regionale
	În termen de 25 de zile de la data convocării alegerilor, cetăţenii spanioli înscrişi în registrul alegătorilor cu reşedinţa permanentă în străinătate trebuie să transmită comisiei provinciale elctorale competente cererea de a vota prin corespondenţă
	Comisiile electorale trimit documentele electorale. Plicul electoral trebuie retransmis cu cel puţin 5 zile înainte de data alegerilor. Plicul poate fi depus şi personal de alegător la oficiul consular în termen de 4 şi 2 zile înainte de data alegerilor
	
	Constituţie – art.68
Codul electoral

Legea nr.40/2006 – art.4.1

Legea privind reprezentarea instituţională a poporului din 2011 – art.31

Decretul regal nr.1621/2007

	Suedia
	Vot prin corespondenţă
	Cetăţenii care nu mai au reşedinţa în Suedia sunt incluşi pe o listă electorală pentru o perioadă de 10 ani de la data ultimului recensământ. După aceea vor fi incluşi numai dacă notifică Agenţia Fiscală cu privire la adresa de domiciliu
	Alegerile parlamentare 
Alegerile europene
	
	Votul prin corespondenţă se organizează cu 45 de zile înainte de data alegerilor

Plicul electoral se transmite către Autoritatea Electorală Centrală
	Plicul electoral se sigilează în prezenţa a doi martori ale căror date de identitate trebuie să existe pe plicul exterior
	Legea nr.84/2004

Legea 837/2005

	Ungaria 
	Doar Vot personal pentru cetăţenii cu rezidenţă temporară

Vot prin corespondenţă pentru cetăţenii cu reşedinţa permanentă în străinătate


	În baza Registrului electoral central, ţinut de Comisia Electorală Naţională este realizat Registrul alegătorilor prin corespondenţă din străinătate
	Alegerile parlamentare
	Cererile se depun cu cel târziu 15 zile înainte de alegeri. Comisia Electorală Naţională, în baza acestor cereri  îi va înscrie în registrul alegătorilor prin corespondenţă
	Comisia Electorală va transmite plicurile electorale care vor fi retrimise fie la reprezentanţa diplomatică cu cel puţin 15 zile înainte de alegeri, fie la Comisia Electorală naţională unde trebuie să ajungă până la ora 24:00 din preziua alegerilor
	
	Legea nr.XXXVI din 2013 privind procedura electorală referitoare la votul prin corespondenţă

� Cetăţenii care se află în străinătate în ziua alegerilor pot fi încadraţi în una din următoarele 3 categorii distincte: a) cetăţeni care s-au deplasat în străinătate în interes profesional sau personal; cetăţeni care studiază sau muncesc într-o ţară străină, pe o perioadă medie şi bine definită;  cetăţeni cu reşedinţă permanentă în ţara-gazdă, având uneori dublă naţionalitate.


� La 25 octombrie 2015, se va desfăşura referendumul naţional privind introducerea votului electronic.


� Codul electoral


 “Art.1


&1. Orice alegător general trebuie să îndeplinească următoarele condiţii:


să aibă cetăţenie belgiană;


să aibă vârsta de 18 ani împliniţi;


să fie înscris în registrul populaţiei al unei comune belgiene sau în registrul populaţiei ţinut de un post diplomatic sau consular de carieră;


să nu se afle într-unul din cazurile de excludere sau suspendare prevăzute de prezentul Cod.”


� Service public federal “Intérieur”, Direction des Elections, Chambre de Représentants, Résultats des listes, Elections 2014


http://elections2014.belgium.be/fr/cha/results/results_start.html#


� Scrutinul se desfăşoară între orele 8,00-18,00, ora locală.


� Federal Elections Act


http://www.bundeswahlleiter.de/en/bundestagswahlen/downloads/rechtsgrundlagen/bundeswahlgesetz_engl.pdf





� În ziua scrutinului, votarea începe la orele 8,00 şi se încheie la orele 18,00.


� Wahl zum 18. Deutschen Bundestag am 22. September 2013 (Textual evaluation of the election results)


http://www.bundeswahlleiter.de/en/bundestagswahlen/BTW_BUND_13/veroeffentlichungen/index.html


� The Federal Returning Officer, Press release, September 18, 2014, 2014 European Election: highest share of postal voters ever at 25.3%.


� Iniţial de 5 ani, această durată a fost mărită la 20 de ani în 1989 şi apoi redusă la 15 ani, de Legea din 2000 privind partidele politice, alegerile şi referendumurile.





� În cadrul ambasadelor/consulatelor Marii Britanii nu se organizează secţii de votare.


� Sunt prezentate dispoziţiile în materie ale Legii electorale, înainte de modificările din perioada 2013-2014. Potrivit informaţiilor publicate pe site-ul Autorităţii Electorale (Election Authority, � HYPERLINK "http://www.val.se/sprak/engelska/index.html" ��http://www.val.se/sprak/engelska/index.html�) în această perioadă,  Legea electorală din 2005 a fost amendată în mare măsură. Varianta în limba engleză a Legii actualizate nu a fost publicată, dar, din documentarea efectuată, rezultă că dispoziţiile referitoare la votul prin corespondenţă nu au suferit modificări majore. 


� Election Authority


� HYPERLINK "http://www.val.se/sprak/engelska/index.html" �http://www.val.se/sprak/engelska/index.html�





� Federal Post Card Application


� Federal write-in absentee ballot


� O mare parte din aceste proceduri au fost puse în aplicare la alegerile generale din noiembrie 2010.


� De asemenea, pot vota prin buletin de vot special: alegătorii  forţelor armate canadiene; alegătorii încarceraţi; orice alt alegător din Canada care doreşte să voteze în condiţiile prevăzute de lege în acest sens.


� Autoritatea Electorală Federală este un organism independent şi non-partizan, înfiinţat de Parlament. Sub conducerea directorului general al alegerilor din Canada, organismul are ca sarcină principală permanentă administrarea alegerilor. 


� Formularul de cerere poate fi solicitat personal, prin poştă, prin telefon sau fax; de asemenea, acesta poate fi descărcat de pe site-ul Autorităţii Electorale. Formularul este disponibil şi la ambasadele şi oficiile consulare ale Canadei.


� Directorul general al alegerilor este şeful Autorităţii Electorale Federale, fiind numit, pentru un mandat de 10 ani, de Camera Comunelor.





� Novinite.com


http://www.novinite.com/articles/171146/Bulgaria+to+Open+312+Overseas+Polling+Stations+for+Referendum+on+E-Voting





� Constituţia Danemarcei


http://www.thedanishparliament.dk/Democracy/The_Constitutional_Act_of_Denmark.aspx

